Muhyiddin yakin maruah beliau, PN dibersihkan di mahkamah

Pengerusi Perikatan Nasional (PN), Tan Sri Muhyiddin Yassin yakin maruah beliau dan PN, termasuk Bersatu dan PAS, akan dapat dibersihkan apabila perbicaraan tuduhan rasuah dan menyalahgunakan kuasa oleh beliau bermula.

Bekas Perdana Menteri yang juga ahli Parlimen Pagoh itu berkata banyak pihak yang telah menyatakan bahawa pertuduhan terhadap beliau adalah satu tindakan bermotifkan politik.

Menurutnya pasukan peguam beliau juga sudah mengkaji dan meneliti pertuduhan yang dikenakan itu dan mendapati ianya tidak kukuh.

“Tuduhan tentang salah guna kuasa… saya sudah berada dalam kerajaan sudah lama… memegang jawatan-jawatan penting dalam kerajaan negeri sebagai menteri besar… menteri, timbalan perdana menteri dan perdana menteri.

“Saya tak pernah melakukan apa-apa yang dikatakan sebagai salah guna kuasa atau pun menerima sesen pun rasuah.

“Dia (pertuduhan) kata saya sebagai presiden parti (Bersatu) menerima sumbangan daripada banyak pihak yang nak membantu parti kita.

“Dan itu dia kata satu kesalahan kerana dikaitkan dengan salah guna kuasa yang saya tak guna,” katanya pada majlis iftar Ramadan bersama penduduk di Parlimen Pagoh semalam (1 April 2023).

Muhyiddin sekali lagi menegaskan beliau tidak melakukan apa-apa kesalahan seperti pertuduhan terhadapnya dan perkara itu telah dinyatakan di hadapan hakim.

“Jadi sebab itu saya yakin dan percaya bila masa sampai masa saya berhadapan dengan hakim dalam perbicaraan nanti insya-Allah dengan team guaman yang telah pun terbentuk mereka akan dapat membela saya dan maruah saya akan terbela.

“Orang Pagoh pun akan rasa lega. Dan yang penting sekali tak tercemar parti kita iaitu Perikatan Nasional dan Bersatu serta PAS,” katanya yang mengakui perjuangan PN semakin sukar.


Ismail Sabri tadbir dengan baik, tak perlu PRU-15 diawalkan: Nazri

Seorang veteran UMNO, Datuk Seri Nazri Abdul Aziz menyifatkan tiada keperluan untuk mengadakan pilihan raya umum ke-15 (PRU-15) lebih awal memandangkan kerajaan sekarang ditadbir dengan baik.

Nazri yang juga Ahli Parlimen Padang Rengas itu berkata kerajaan dipimpin Perdana Menteri Datuk (PM) Seri Ismail Sabri Yaakob masih stabil dan langkah mengadakan PRU-15 awal hanya akan memperlihatkan sikap UMNO yang sengaja mahu negara kucar-kacir.

“Kita kena ingat, apapun, titah daripada Yang di-Pertuan Agong itu memang ada, mahukan kerajaan yang stabil, mahu negara stabil.

“Kalau kita langgar titah ini maka betullah anggapan orang, kita nak mengkucar-kacirkan keadaan yang sedang stabil sekarang, kenapa perlu kucar-kacir di waktu aman dan stabil, sekarang tidak ada apa-apa masalah.

“Perdana Menteri Datuk Seri Ismail Sabri Yaakob mentadbir dengan baik, tidak ada masalah.

“Saya lihat alasan yang diberikan itu spekulasi sahaja atau pun diada-adakan sahaja,” katanya dipetik laporan Astro Awani.

Jelas Nazri, sekiranya UMNO berdegil berterusan mendesak Ismail Sabri membubarkan Parlimen, ia secara tidak langsung UMNO sendiri yang akan menjatuhkan PM daripada parti sendiri.

“Pemulihan ekonomi negara kita belum lagi selesai, baru nak steady. Jadi pada waktu ini kita mendesak supaya diadakan PRU nampaklah kita yang mengkucar-kacirkan.

“Lebih teruk lagi ialah kalau kita desak PRU-15 dan jatuhkan kerajaan yang ada ini, kita menjatuhkan seorang perdana menteri yang datang daripada kalangan kita,” jelasnya lagi.

Untuk rekod, Ismail Sabri kini baharu sahaja sembilan bulan menjadi PM sejak dilantik tahun lalu, namun ketika ini sedang menerima tekanan daripada pemimpin kanan dalam UMNO sendiri.

Majlis Tertinggi UMNO pada 11 April lalu menamakan Ismail Sabri secara rasmi sebagai calon PM bagi Barisan Nasional (BN).

Bagaimanapun, UMNO meletak syarat kepada Ismail Sabri supaya tidak menyambung memorandum persefahaman (MoU) yang dimerterai dengan pembangkang pada 31 Julai ini, ia selepas setahun ditandatangani tahun lalu.

Selain itu, UMNO juga cuba untuk menangguhkan pemilihan pucuk pimpinan parti daripada diadakan pada akhir tahun ini, kepada tarikh enam bulan selepas PRU diadakan.

Ini dilihat secara meluas sebagai cubaan untuk mengekalkan Datuk Seri Ahmad Zahid Hamidi sebagai Presiden parti itu.


Tiada lagi penerima dos pertama vaksin di Putrajaya sejak 2 hari lalu

Data Jawatankuasa Khas Jaminan Akses Bekalan Vaksin Covid-19 (JKJAV) menunjukkan sejak dua hari lalu tidak ada lagi penerima dos pertama vaksin itu di Wilayah Persekutuan Putrajaya, manakala hanya 2,576 individu melengkapkan dos kedua, semalam.

Bagaimanapun, tiada rekod menunjukkan 100 peratus penduduk Putrajaya sudah menerima dos pertama kerana peratusan vaksinasinya telah digabungkan bersama Selangor dan Wilayah Persekutuan Kuala Lumpur.

Sementara di Wilayah Persekutuan Labuan pula hanya merekodkan lapan penerima dos pertama dan dua lagi melengkapkan dos kedua masing-masing, semalam.

Sebanyak 99.7 peratus daripada populasi dewasa di Labuan juga sudah menerima suntikan dos pertama manakala 90.6 peratus lagi menerima dos kedua.

Sebanyak 441,100 lagi dos suntikan vaksin diberikan dalam tempoh 24 jam semalam membabitkan 137,555 dos pertama dan 303,545 dos kedua.

Tiga negeri merekodkan pemberian terbanyak suntikan vaksin Covid-19 semalam ialah Selangor yang membabitkan 113,862 dos, diikuti Johor, (65,433 dos), dan Wilayah Persekutuan Kuala Lumpur (62,431 dos).

Secara keseluruhan lebih 31.2 juta dos vaksin telah diberikan sejak Program Imunisasi Covid-19 Kebangsaan (PICK) dilancarkan Februari lalu, dalam usaha kerajaan mewujudkan imuniti kelompok bagi melawan penularan virus Covid-19.

Daripada jumlah itu 78 peratus atau lebih 18.25 juta daripada populasi dewasa Malaysia menerima dos pertama, manakala 55.6 peratus (lebih 13 juta) penerima lagi melengkapkan suntikan kedua masing-masing.

Lembah Klang yang merangkumi Selangor, Kuala Lumpur dan Putrajaya merekodkan jumlah pemberian vaksin tertinggi iaitu sebanyak 11,834,986 dos membabitkan 79.2 peratus suntikan dos pertama dan 61.3 peratus dos kedua.

Tiga negeri lain yang merekodkan jumlah pemberian vaksin tertinggi ialah Sarawak sebanyak 3,561,962 dos, diikuti Johor (2,865,315 dos); dan Sabah (2,275,240 dos).


Banjir di Raub, penduduk kampung dipindahkan ke PPS

Kawasan Parlimen Raub dilanda banjir yang mengakibatkan beberapa kampung dinaiki air selepas hujan berterusan sejak semalam.

Media melaporkan seramai 20 orang mangsa banjir daripad lima keluarga di Kampung Ulu Atok di sini dipindahkan ke Pusat Pemindahan Sementara (PPS) selepas rumah mereka dinaik air 6 pagi tadi.

Pegawai Angkatan Pertahanan Awam Malaysia (APM) Daerah Raub, Kapten (PA) Samasuddin Kambade berkata, kesemua mangsa dipindahkan ke Pusat Pemindahan Sementara (PPS) yang dibuka di Sekolah Kebangsaan (SK) Ulu Atok di sini.

“Kawasan terlibat telah dinaiki air sedalam kira-kira 0.4 meter selepas air dari Sungai Atok melimpah ekoran hujan lebat yang turun selama beberapa jam malam tadi. “Sebaik menerima maklumat anggota APM Raub bertindak segera membantu dan membawa mangsa ke tempat yang selamat,” katanya dipetik Astro Awani.

Sementara itu Ketua Zon 3 Bomba Pahang, Shahrulnizam Nasir berkata, pasukan keselamatan termasuk polis, bomba, APM, Jabatan Kebajikan Masyarakat (JKM) dan Jawatankuasa Kemajuan dan Keselamatan Kampung (JKKK) akan sentiasa diletakkan dalam keadaan bersiap sedia bagi sebarang kemungkinan sekiranya ada penduduk yang perlu dipindahkan.

Menurutnya, difahamkan kejadian banjir kilat yang berlaku disebabkan hujan lebat selama beberapa jam di kawasan terbabit namun keadaan terkawal.

“Trend air juga dilihat semakin menurun dan pasukan keselamatan akan sentiasa memantau dari semasa ke semasa kawasan berkenaan.

“Saya mengharapkan penduduk yang tinggal di kawasan rendah dan sering dilanda banjir terutamanya berdekatan dengan sungai supaya sentiasa berwaspada dan bersiap siaga menghadapi banjir berikutan hujan lebat sering berlaku semasa Monsun Timur Laut yang bermula November ini,” ujarnya.


Sindiket judi dalam talian tumpas, 4 ditangkap

Polis menumpaskan sindiket perjudian dalam talian yang mampu mengaut keuntungan ribuan ringgit setiap hari selepas menahan empat lelaki dalam serbuan di sebuah kondomonium mewah, di Jalan Casa Residensi, di Bukit Mertajam, semalam.

Serbuan kira-kira jam 1 tengah hari dilakukan Bahagian Siasatan Jenayah Maksiat, Judi dan Kongsi Gelap (D7) polis Pulau Pinang bersama Ibu Pejabat Polis Daerah Seberang Perai Tengah.

Dalam serbuan itu, empat lelaki warga tempatan berusia 36 dan 37 tahun ditangkap, kata Ketua Jabatan Siasatan Jenayah (JSJ) Pulau Pinang, Senior Asisten Komisioner Rahimi Ra’ais.

“Siasatan awal mendapati premis yang disewa sindiket tersebut dijadikan ‘calling center’ atau pusat panggilan untuk pertaruhan perjudian dalam talian.

“Sindiket itu menyasarkan penduduk tempatan terutama warga emas dan warga Indonesia sebagai pelanggan dengan menggunakan beberapa laman web perjudian online,” katanya.

Premis itu dikatakan beroperasi 24 jam.

Dalam serbuan itu, polis turut merampas pelbagai peralatan antaranya tiga unit monitor komputer, dua unit pemprosesan komputer dan dokumen serta peralatan lain yang dipercayai digunakan sindiket dalam operasi judi online.

Sindiket dipercayai mengaut keuntungan ribuan ringgit sehari daripada aktiviti tersebut dan dipercayai baru beroperasi hampir sebulan sebelum diserbu pihak polis.

Semua tangkapan dan rampasan dibawa ke Ibu Pejabat Polis Daerah Seberang Perai Tengah untuk siasatan lanjut.

Kes disiasat mengikut Seksyen 4(1)(a) Akta Rumah Judi Terbuka 1953 dan Seksyen 4(1)(b) Akta Rumah Judi Terbuka 1953 dan Seksyen 4(1)(c) Akta Rumah Judi Terbuka 1953.


Mat Sabu akui sokongan pengundi kepada Bersatu punca PH kalah PRN

Sokongan pengundi kepada Bersatu dan Perikatan Nasional (PN) yang kuat punca Pakatan Harapan (PH) tewas dan hilang banyak kerusi pada Pilihan Raya Negeri (PRN) Melaka.

Presiden Amanah, Mohamad Sabu berkata Bersatu memperoleh sokongan yang sama banyak semasa PRN Melaka dengan yang diperoleh mereka pada Pilihan Raya Umum Ke-14 (PRU-14) lalu dan ia menyebabkan gabungan itu tidak mempunyai majoriti yang mencukupi untuk memenangi kerusi Dewan Undangan Negeri (DUN).

“Jika (undi diperolehi Bersatu) dicampur dengan undi popular yang diterima oleh PH iaitu sebanyak 114,457, ianya akan berjumlah 147,457 berbanding BN yang hanya memperolehi 122,741 undi.

“Oleh itu jelas bahawa kekalahan PH bukan disebabkan oleh Barisan Nasional (BN) yang hanya kekal dengan jumlah undi mereka,” katanya dipetik laporan media.

Bagaimanapun, Mohamad atau Mat Sabu berkata satu kajian yang terperinci akan dijalankan bagi mengenalpasti punca kekalahan mereka pada PRN Melaka.

“Apa-apa pun keputusan telah dibuat oleh rakyat, satu muhasabah perlu dilakukan untuk kebaikan di masa hadapan,” katanya dalam kenyataan semalam.

BN memenangi PRN Melaka selepas meraih 21 daripada 28 kerusi dengan UMNO menang 18 kerusi, MCA dua kerusi dan MIC satu kerusi. Ia menjadikan gabungan itu memiliki majoriti dua pertiga di DUN Melaka.

PH pula yang berjaya mendapat majoriti pada PRU lalu hanya berjaya mengekalkan lima daripada 15 kerusi yang dimenanginya pada 2018.

DAP hanya mengekalkan kemenangan di empat daripada lapan kerusi, Amanah menang satu daripada dua kerusinya manakala PKR kalah di kesemua tiga kerusi yang dimenanginya pada PRU lalu.

Gabungan itu juga gagal merampas semula dua kerusi yang dimenangi Bersatu ketika masih bersama mereka pada 2018. Kedua-dua kerusi itu dimenangi BN.


Jerman catat rekod baharu jangkitan harian, 262,593 positif Covid-19

Jerman melaporkan satu lagi rekod tertinggi jangkitan harian Covid-19 tujuh hari berturut-turut pada Rabu (16 Mac 2022) tatkala negara itu bersiap sedia untuk melonggarkan sekatan.

Institut Robert Koch (RKI) mencatatkan 262,593 jangkitan baharu, melonjak 22 peratus berbanding seminggu lalu, menjadikan jumlah keseluruhan jangkitan di negara itu hampir mencecah 17.7 juta.

Jangkitan harian melonjak semula sejak awal Mac selepas peraturan menghalang orang yang tidak divaksinasi daripada mengakses banyak ruang awam dalaman mula dilonggarkan.

Kadar kenaikan tujuh hari kepada paras tertinggi baharu iaitu 1,607 jangkitan bagi setiap 100,000 orang pada Rabu, meningkat daripada 1,585 sehari sebelumnya.

Jerman juga merekodkan 269 pesakit Covid-19 meninggal dunia, menjadikan jumlah kematian kepada 126,142 orang.

Pada Jumaat lalu, Parlimen negara itu bersedia untuk menerima pakai undang-undang yang melonggarkan peraturan dan prosedur kesihatan yang dijangka dilaksanakan mulai Sabtu ini.

Kerajaan berhujah bahawa walaupun kes semakin meningkat, tidak ada lagi risiko besar yang boleh membebankan sistem kesihatan susulan kejayaan program vaksinasi dan fakta bahawa varian Omicron yang dominan sering menyebabkan gejala lebih ringan.

Bagaimanapun, langkah perlindungan terhad masih akan dikuatkuasakan di kawasan panas Covid-19 dengan bilangan jangkitan yang tinggi. – Agensi


Fikirkan nasib negara jika diperintah semula BN, PH: Nasihat Muhyiddin

Menjelang hari pengundian awal bagi Pilihan Raya Umum ke-15 (PRU-15) yang akan berlangsung esok, Pengerusi Perikatan Nasional (PN), Tan Sri Muhyiddin Yassin sempat menyentuh soal nasib negara apabila jatuh ke tangan pihak yang tidak bertanggungjawab.

Katanya, seluruh negara telah menyaksikan kesannya selama ini ketika dikuasai UMNO dan Pakatan Harapan (PH).

“Memperingatkan juga masalah kalau negara ini jatuh ke tangan pihak yang tak boleh dipertanggungjawabkan termasuklah kalau di sini ialah kalau jatuh kepada UMNO tahulah apa kesannya.

“Kalau jatuh pada Pakatan Harapan 22 bulan tahulah apa musibahnya.

“Kita tak cerita dongeng, kita cakap ikhlas kerana niat kita ialah untuk membentuk sebuah kerajaan yang boleh dipercayai, yang boleh membantu semua kumpulan masyarakat dalam negara kita,” katanya pada sidang media selepas mesyuarat khas PN, hari ini (14 November 2022).

Menyentuh soal sambutan terhadap PN setakat ini, beliau akui penerimaan amat memberangsangkan lebih-lebih lagi selepas manifesto PN yang komprehensif dan inklusif diumumkan.

“Tawaran PN mencakupi semua bidang daripada ekonomi, pendidikan, luar bandar, kesihatan, wanita. anak muda yang. Ini telah menarik perhatian ramai.

“Antara contoh yang agak mereka suka ialah apabila kita umumkan untuk menawarkan KWSP bersasar. Itu komitmen kita. Kemudian tentang tawaran sejuta pekerjaan, langkah-langkah yang kita akan buat untuk membantu industri kecil dan sederhana termasuklah pelaksanaan moratorium.

“Serta langkah-langkah lain supaya sektor ekonomi kecil, mikro kecil dan sederhana ni dapat dirancakkan semula dalam usaha untuk memulihkan ekonomi kita,” katanya.

Selain itu, beliau turut menyentuh soal beberapa perkara lain yang dilihatnya mendapat penerimaan baik daripada rakyat negara ini.

“Untuk belia khususnya kita menawarkan bantuan untuk mereka ke universiti RM1,000. Di samping kita menyediakan skim mikro untuk tempat tinggal bagi belia yang belum berkahwin.

“Infrastruktur Sabah dan Sarawak juga tidak kita tinggalkan. Kita akan terus laksanakan apa yang disebutkan sebagai Perjanjian MA63 (Perjanjian Malaysia 1963).

“Tawaran kita kepada wanita juga begitu termasuk soal untuk membangunkan usahawanita, usaha untuk membantu supaya wanita boleh balik bekerja menyediakan tempat untuk anak-anak mereka itu, tempat penjagaan anak-anak disediakan,” katanya.


Pendakwaan selesai kemuka kes Syed Saddiq, hujahan 6 Oktober

Pihak pendakwaan dalam perbicaraan kes pecah amanah dan pengubahan wang haram membabitkan Ahli Parlimen Muar Syed Saddiq Syed Abdul Rahman, hari ini selesai mengemukakan kes selepas memanggil 30 saksi untuk memberi keterangan.

Timbalan Pendakwa Raya Datuk Wan Shaharuddin Wan Ladin memaklumkan kepada mahkamah bahawa pihaknya menutup kes selepas tiga pegawai penyiasat Suruhanjaya Pencegahan Rasuah Malaysia (SPRM) iaitu Mohd Syahmeizy Sulong, Nurul Hidayah Kamarudin dan Asbi Munip yang dipanggil semula untuk disoal balas pasukan pembelaan selesai memberi keterangan.

“Pendakwaan menawarkan 13 saksi kepada pihak pembelaan,” kata Wan Shaharuddin yang mengetuai pasukan pendakwaan.

Antara 13 saksi itu ialah Pegawai Forensik SPRM Moses Lawrence dan Wan Zulkifli Wan Jusoh, rakan-rakan Syed Saddiq iaitu Mohamed Amshar Aziz, Nurali Nadzwan dan Muhammad Suhaimi Yahya.

Pesuruhjaya Kehakiman Datuk Azhar Abdul Hamid kemudian memerintahkan pihak pendakwaan dan pembelaan memfailkan hujahan bertulis pada Jumaat atau selewat-lewatnya Isnin depan.

Mahkamah Tinggi itu turut menetapkan 6 dan 7 Oktober ini untuk kedua-dua pihak berhujah secara lisan, sebelum memutuskan sama ada Syed Saddiq dibebaskan daripada pertuduhan itu atau diperintahkan untuk membela diri.

Pada perbicaraan kes itu yang bermula 21 Jun lalu, pihak pendakwaan telah memanggil 30 saksi antaranya ibu dan bapa Syed Saddiq, Shariffah Mahani Syed Abdul Aziz dan Syed Abdul Rahman Abdullah Asagoff serta bekas Penolong Bendahari Angkatan Bersatu Anak Muda (Armada) Bersatu Rafiq Hakim Razali.

Pada prosiding hari ini, Syed Saddiq diwakili peguam Gobind Singh Deo dan Haijan Omar.

Syed Saddiq, 29, didakwa bersubahat dengan Rafiq Hakim yang diamanahkan dana berjumlah RM1 juta, untuk melakukan pecah amanah dengan menyalahgunakan dana itu di CIMB Bank Berhad, Menara CIMB KL Sentral, Jalan Sentral 2 di sini pada 6 Mac 2020.

Bagi pertuduhan kedua, Syed Saddiq didakwa menyalah guna RM120,000 daripada akaun Maybank Islamic Berhad milik Armada Bumi Bersatu Enterprise untuk diri sendiri dengan menyebabkan Rafiq Hakim melupuskan wang itu di Malayan Banking Berhad, Taman Pandan Jaya di sini antara 8 dan 21 April 2018.

Ahli Parlimen Muar itu juga berdepan dua pertuduhan melibatkan diri dalam aktiviti pengubahan wang haram iaitu memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, yang dipercayai merupakan hasil aktiviti haram, di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018. – Bernama


Laos keluar amaran hujan lebat ekoran ribut tropika Noru

Biro cuaca Laos mengeluarkan amaran kemungkinan tanah runtuh, banjir, angin kencang dan hujan lebat bakal melanda berikutan ribut tropika Noru, lapor Xinhua.

Menurut Jabatan Meteorologi dan Hidrologi di bawah Kementerian Sumber Asli dan Alam Sekitar Laos pada Jumaat, ribut itu menuju ke arah utara Filipina dari Sabtu hingga Ahad, kemudian bergerak ke Vietnam pada Isnin, lapor Bernama.

Ribut itu dijangka tiba di Laos dari Selasa hingga Rabu, membawa hujan sederhana hingga lebat ke seluruh negara.

Menurut ramalan biro itu hujan lebat dan angin kencang akan menjejaskan wilayah utara dan tengah, termasukVientiane, ibu negara Laos.

Pihak berkuasa Laos memberi amaran supaya orang ramai berhati-hati dan menasihatkan penduduk di kawasan berisiko bersiap sedia menghadapi perubahan cuaca yang mendadak.

Hujan lebat di Laos pada Ogos mencetuskan banjir yang merosakkan rumah dan infrastruktur serta menenggelamkan ratusan hektar tanah ladang di banyak wilayah dan di Vientiane.


Najib, Shafee sekali lagi gagal singkir Sri Ram, mahkamah tolak rayuan

Usaha Datuk Seri Najib Razak peguamnya, Tan Sri Muhammad Shafee Abdullah untuk menyingkirkan Datuk Seri Gopal Sri Ram daripada mengetuai pendakwaan dalam kes masing-masing sekali lagi menemui jalan buntu.

Najib dan Shafee gagal mendapat kebenaran merayu terhadap keputusan mahkamah terdahulu yang menolak semakan kehakiman untuk membatalkan kelayakan Sri Ram, ia diputuskan panel tiga hakim Mahkamah Persekutuan, diketuai Datuk Seri Mohd. Zawawi Salleh.

“Salah satu keperluan yang perlu dipenuhi sebelum kebenaran merayu diberikan ialah permohonan membabitkan persoalan undang-undang yang belum pernah diputuskan oleh Mahkamah Persekutuan sebelum ini.

“Kami berpendapat bahawa persoalan undang-undang yang dikemukakan oleh pemohon telah dijawab dalam beberapa kes sebelum ini. Oleh itu, tiada keperluan untuk kami menyimpang daripada penghakiman yang diputuskan sebelum ini.

“Sehubungan itu, permohonan kebenaran ini menjurus kepada kegagalan oleh itu permohonan kedua-dua pemohon ditolak tanpa sebarang perintah mengenai kos,” kata Hakim Mohd. Zawawi ketika membaca penghakiman ringkasnya.

Dua panel lagi yang turut sama dalam membuat keputusan hari ini adalah Datuk Nallini Pathmanathan dan Datuk Vernon Ong Lam Kiat.

Untuk rekod, Sri Ram bekas Hakim Mahkamah Persekutuan dilantik mengetuai pasukan pendakwaan dalam perbicaraan kes Najib membabitkan penyelewengan dana 1Malaysia Development Berhad (1MDB) berjumlah RM2.28 bilion dan kes Shafee membabitkan pengubahan wang haram RM9.5 juta.

Najib memfailkan permohonan semakan kehakiman untuk menggugurkan Sri Ram dalam kesnya sebagai Timbalan Pendakwa Raya (TPR) kanan dalam kes penyelewengan dana 1MDB pada Disember 2018.

Sementara itu, Shafee yang juga peguam Najib dalam kes seleweng tersebut mencabar pelantikan Sri Ram dalam perbicaraan kesnya sendiri membabitkan dua pertuduhan menerima wang hasil aktiviti haram daripada Najib berjumlah RM9.5 juta.

Mereka memohon perintah mahkamah untuk menggugurkan pelantikan Sri Ram dengan menyatakan bahawa surat pelantikan bekas hakim itu sebagai ketua pendakwaan tidak sah.

Mereka juga memohon pengisytiharan bahawa terdapat percanggahan kepentingan dalam pelantikan itu dan memohon perintah untuk melarang Sri Ram daripada mengetuai pasukan pendakwaan dalam semua kes yang dihadapi mereka, termasuk dalam kes rasuah, penyalahgunaan kuasa dan pengubahan wang haram.

Pada 28 Ogos 2020, Mahkamah Tinggi Kuala Lumpur menolak permohonan semakan kehakiman Najib dan Muhammad Shafee untuk menggugurkan Sri Ram, bekas hakim Mahkamah Persekutuan sebagai timbalan pendakwa raya kanan dalam perbicaraan kes mereka.

Pada 8 November 2021, Mahkamah Rayuan mengekal keputusan Mahkamah Tinggi atas alasan pelantikan Sri Ram bagi mengendalikan kes jenayah Najib dan Muhammad Shafee dilaksanakan berdasarkan peruntukan undang-undang yang betul.


Metro Manila catat 11,563 daripada 17,220 kes baharu di Filipina

Ibu kota Filipina, Manila, hari ini menyaksikan rekod baharu peningkatan jangkitan Covid-19, apabila varian Omicron yang paling pantas menular dalam kalangan varian virus itu, terus merebak walaupun kerajaan mengenakan sekatan baharu bagi membendungnya.

Kementerian Kesihatan Filipina hari ini melaporkan 11,563 kes di Metro Manila sahaja – wilayah yang terdiri daripada 16 bandar dengan populasi lebih 13 juta.

Kadar positif di wilayah itu telah meningkat kepada 45 peratus pada Selasa, menurut data kumpulan Penyelidikan Octa. Ini bermakna hampir satu daripada dua individu yang menjalani ujian saringan Covid-19, didapati positif.

Bilangan jangkitan pada Khamis mengatasi paras tertinggi Metro Manila sebelum ini iaitu 9,031 pada 11 September 2021, ketika varian Delta menular.

Wilayah ibu negara itu kini menyumbang kira-kira 68 peratus daripada 17,220 kes di seluruh negara yang dilaporkan hari ini.

Penyelidik kanan Octa, Guido David berkata memandangkan lonjakan di Metro Manila sahaja, jangkitan di seluruh negara boleh melebihi 20,000 sehari menjelang Jumaat, 7 Januari 2022.

“Lonjakan itu masih belum sampai ke kemuncaknya,” katanya.

Dengan hampir 2.9 juta kes positif dan kira-kira 51,700 kematian setakat ini, Filipina menjadi negara kedua berdepan pandemik terburuk Covid-19 di Asia Tenggara, selepas Indonesia.

Tanda-tanda penularan wabak di dalam komuniti yang didorong oleh varian Omicron telah muncul di serata tempat di Metro Manila, lapor media tempatan.

Dengan jangkitan meningkat lima kali ganda sejak 25 Disember lalu, kadar kemasukan ke hospital juga bertambah. Kementerian Kesihatan mendapati kira-kira separuh daripada wad, unit rawatan rapi dan katil kuarantin di Metro Manila sudah diduduki.

Hospital Besar Filipina, hospital terbesar kerajaan, hari ini memaklumkan mereka menutup wad bersalin sehingga dua hari kerana lonjakan pesakit Covid-19. Hospital itu juga mendedahkan ramai kakitangannya telah diuji positif.

Jurucakapnya berkata hospital itu kini mempunyai kira-kira 200 pesakit Covid-19, meningkat daripada hanya 30 pada 25 Disember lalu.

Lebih 140 pekerja kereta api dan pejabat pos di Metro Manila telah diuji positif. Perbicaraan kes di mahkamah juga telah digantung susulan ramai kakitangannya yang dijangkiti Covid-19.

Enchanted Kingdom, sebuah taman hiburan popular sejam perjalanan di selatan ibu kota Manila, kembali menutup pintunya, manakala liga bola keranjang negara juga telah menangguhkan semua perlawanan.

Ahli politik yang bertanding dalam pilihan raya tahun ini juga telah menangguhkan kempen mereka, termasuk Naib Presiden Leni Robredo dan bekas senator Ferdinand Marcos Jr, yang kedua-duanya bertanding jawatan presiden.

Sementara itu, lebih ramai penguat kuasa undang-undang dikerahkan mengesan kad vaksin palsu dengan melakukan pemeriksaan rawak serta memastikan individu yang menjalani kuarantin wajib tidak meninggalkan hotel atau kemudahan pengasingan mereka.

Terdahulu, President Rodrigo Duterte mengumumkan Metro Manila diletakkan pada tahap tiga amaran Covid-19 bermula 3 Januari lalu hingga 15 Januari ini. – Agensi


Penggodam curi 40,000 data pesakit dari hospital buah pinggang

Hospital dan Institut Buah Pinggang Bhumirajanagarindra di Bangkok, Thailand mengesahkan data peribadi 40,000 pesakitnya telah dicuri penggodam pada Isnin.

Pengarah hospital itu Dr Thirachai Chantharotsiri hari ini berkata kakitangan institut itu tidak dapat mengakses pangkalan data mereka pada Isnin sebelum mendapati semua maklumat berkaitan pesakit telah hilang.

“Data yang dicuri itu termasuk maklumat peribadi pesakit dan sejarah rawatan,” katanya kepada media hari ini.

Menurutnya, seorang lelaki yang bercakap dalam bahasa Inggeris menghubungi hospital itu kemudian mendakwa dia telah menggodam sistem pangkalan data hospital itu.

“Dia memberitahu akan menghubung semula pihak hospital dan meminta bayaran sebagai balasan memulangkan semua maklumat itu,” katanya.

Sehubungan itu, Dr Chantharotsiri membuat aduan kepada polis setelah lelaki terbabit tidak lagi menghubungi pihak hospital.

Mengenai data yang dicuri itu, beliau berkata, kakitangan hospital sedang bekerja keras untuk memulihkan sistem pangkalan data, namun sesetengah maklumat tidak dapat diselamatkan.

Pakar komputer sedang berusaha mendapatkan semula data yang hilang itu, katanya.

Institut berkenaan adalah hospital kedua yang digodam. Ahad lalu, data peribadi kira-kira 10,000 pesakit di Hospital Phetchabun turut dicuri. – Agensi


Jangkitan harian turun lagi tapi kes aktif meningkat melepasi 300,000

Jangkitan harian Covid-19 di seluruh negara dalam tempoh 24 jam lalu turun lagi buat hari ketiga berturut-turut apabila merekodkan 24,466 kes, berbanding 27,299 kes pada Sabtu.

Kementerian Kesihatan (KKM) memaklumkan angka itu menjadikan kumulatif positif meningkat kepada 3,419,636 kes – ketiga tertinggi dalam kalangan negara-negara ASEAN selepas Indonesia dan Filipina – dengan 2,086,270 pesakit telah sembuh.

Dalam tempoh itu seramai 40 lagi pesakit meninggal dunia menjadikan kumulatif kematian berjumlah 32,674 kes – keempat tertinggi dalam kalangan negara-negara ASEAN selepas Indonesia, Filipina dan Vietnam.

Menurut laman sesawang CovidNOW kendalian KKM, sehingga semalam kes aktif meningkat lagi kepada 300,692 kes, tertinggi pernah dicatat sejak wabak Covid-19 melanda negara awal 2020 lalu.

Daripada jumlah itu seramai 288,980 pesakit menjalani kuarantin di rumah, 3,495 ditempatkan di PKRC; 7,864 dimasukkan ke hospital; dan 353 pesakit lagi dirawat di unit rawatan rapi (ICU) dengan 193 daripadanya memerlukan alat bantuan pernafasan.

Enam negeri merekodkan peningkatan jumlah jangkitan harian semalam, melibatkan Selangor, Negeri Sembilan, Perak, Melaka, Terengganu dan Perlis.

Selangor mencatat kes harian tertinggi semalam membabitkan 6,823 kes berbanding 6,740 kes pada Sabtu, menjadikan kumulatif positif di negeri itu berjumlah 943,536 kes, dengan 854,278 pesakit telah sembuh, 10,163 kematian, dan 79,095 kes aktif.

Daripada jumlah kes aktif itu seramai 77,418 pesakit menjalani kuarantin di rumah; 302 ditempatkan di PKRC; 1,337 dimasukkan ke hospital; dan 38 dirawat di ICU, dengan 24 daripadanya memerlukan alat bantuan pernafasan.

Sehingga semalam, 4,796,816 atau 94.8 peratus populasi di Selangor telah lengkap divaksinasi, 5,024,099 atau 99.0 peratus menerima sekurang-kurangnya satu dos, dan 3,688,158 atau 87.5 peratus individu dewasa pula menerima dos penggalak.

Sementara itu, Negeri Sembilan merekodkan 1,520 kes semalam berbanding 1,464 pada Sabtu, diikuti Perak (1,330 kes baharu, 1,321 Sabtu); Melaka (750 kes baharu, 745 Sabtu); Terengganu (731 kes baharu, 515 Sabtu); dan Perlis (321 kes baharu, 207 Sabtu).


Kerajaan sedang teliti pilih mekanisme subsidi petrol bersasar: Tengku Zafrul

Menteri Kewangan, Tengku Datuk Seri Zafrul Abdul Aziz berkata mekanisme untuk sistem subsidi bahan api bersasar akan menjadi penyelesaian holistik untuk memastikan pelaksanaannya berjalan lancar.

Kerajaan sedang dalam proses memilih mekanisme itu dan akan dibentangkan kepada kabinet tidak lama lagi, kata Tengku Zafrul, menurut laporan Bernama.

“Ia dalam proses…kami mahu memberi pilihan kepada orang ramai mengenai platform yang digunakan supaya golongan B40 dan M40 turut mendapat manfaat,” katanya kepada pemberita selepas majlis pelancaran Kemudahan Insurans i-Lindung dan Takaful Kumpulan Wang Simpanan Pekerja (KWSP) hari ini.

Beliau berkata kredibiliti dan keyakinan adalah penting dalam melaksanakan sistem tersebut kerana ia akan menjadi langkah utama yang meliputi seluruh negara, ia juga pada masa yang sama akan memberikan penjimatan terutamanya daripada golongan T20.

“Pelaksanaannya bergantung kepada kabinet dan perdana menteri. Kementerian akan memastikan mempunyai penyelesaian yang betul dan bekerjasama rapat dengan Kementerian Perdagangan Dalam Negeri dan Hal Ehwal Pengguna (KPDNHEP).

“Jika sistem ini berjaya…lebih cepat, ia adalah lebih baik,” katanya.

Sebelum ini, kerajaan menganggarkan subsidi untuk tahun ini mencecah RM77.7 bilion bermakna subsidi bahan api akan mencecah RM30 bilion.


2.2 juta kit ujian Covid-19 Ellume berisiko beri keputusan positif palsu

Syarikat Australia, Ellume, menarik balik 2.2 juta kit ujian kendiri Covid-19 kerana ia berisiko memberi keputusan positif palsu, kata Pentadbiran Makanan dan Ubat-Ubatan (FDA) Amerika Syarikat (AS), hari ini.

Pengawal selia AS itu mengklasifikasikan kejadian berkenaan sebagai serius, sambil mengesahkan mereka menerima 35 laporan menunjukkan keputusan positif palsu kit ujian itu.

Keputusan ujian yang salah boleh menyebabkan orang ramai menerima rawatan Covid-19 secara salah atau mengasingkan diri sedangkan mereka tidak perlu berbuat demikian, kata FDA.

“Pasukan Ellume mengemukakan permohonan maaf atas tekanan atau kesukaran yang mungkin dialami orang ramai akibat keputusan positif palsu.

“Pihak kami sudah mengenal pasti punca isu terbabit dan mengenakan langkah kawalan tambahan selain meneruskan operasi bekalan kit ujian kendiri kepada peruncit di AS.

“Kami sudah dan akan terus berusaha sehabis baik untuk memastikan ketepatan ujian dalam semua aspek,” kata syarikat itu.

Pada Oktober lalu, Ellume menghantar 3.5 juta kit ujian itu ke AS.

Kit ujian yang ditarik balik itu diedarkan antara pertengahan April hingga akhir Ogos lalu, kata FDA.

FDA mengeluarkan notis amaran berhubung keputusan positif palsu daripada kit ujian saringan kendiri Covid-19 jenama Ellume, yang puncanya dikenal pasti pada peringkat pengeluar.

Salah satu langkah terawal pentadbiran Joe Biden dalam ujian Covid-19 ialah pelaburan sebanyak AS$232 juta untuk mengembangkan pembuatan kit ujian Ellume.

Syarikat itu mengeluarkan kit ujian pertama pada akhir 2020 dan diedarkan tanpa menunggu preskripsi FDA. – Agensi


Kerajaan buat pusingan U, umum subsidi ayam dan telur akan diteruskan

Keputusan tidak meneruskan subsidi ayam dan telur yang sebelum ini diumumkan Kementerian Pertanian dan Keterjaminan Makanan (KPKM) ditarik balik kerajaan campuran.

Dalam satu kenyataan hari ini, kerajaan mengumumkan keputusan tidak meneruskan subsidi bagi dua bahan asas yang dibuat sebelum ini terbatal dan pemberian subsidi akan diteruskan.

“Setelah mengambil kira sema aspek termasuk memastikan industri ayam dan telur kekal mampan dan kebajikan rakyat terus terbela, YAB Perdana Menteri telah bersetuju dengan cadangan KPKM dan KPDN (Kementerian Perdagangan Dalam Negeri dan Kos Sara Hidup) supaya pemberian subsidi dan kawalan harga ayam dan telur diteruskan mulai 1 Julai 2023.

“Mesyuarat Jemaah Menteri pada 17 Februari yang lalu membuat keputusan untuk meneruskan pemberian subsidi ayam dan telur bermula 1 Januari hingga 30 Jun 2023,” kata kenyataan itu.

Terdahulu, Menterinya, Datuk Seri Mohamad Sabu dalam jawapan di Dewan Rakyat berkata bermula 1 Julai depan, tiada lagi subsidi ayam dan telur daripada kerajaan.

Menurut jawapan di Dewan Rakyat, subsidi ayam dan telur akan berakhir pada 30 Jun dan pengapungan harga bermula pada 1 Julai.

Mohamad atau dikenali Mat Sabu memaklumkan menerusi jawapan lisan menjawab pertanyaan kepada Ahli Parlimen Masjid Tanah Datuk Mas Ermieyati Samsudin (PN-Masjid Tanah) berhubung tempoh harga ayam dan telur akan diapung.

Mohamad berkata, penamatan tersebut bagi membolehkan KPDN menilai serta mengawal harga barangan sama ada naik atau turun, berbanding harga siling runcit ketika ini.

Tambahnya lagi, bagi memastikan bekalan ayam dan telur dapat distabilkan selepas subsidi ditamatkan, KPKM melaksanakan mekanisme “soft-landing” (pemulihan bertahap).

Beliau berkata, antara yang dilaksanakan ialah memansuhkan sekatan eksport ayam pedaging hidup kecuali “Day Old Chick” (DOC), ayam bulat, dan keratan ayam sepenuhnya serta membenarkan pengimportan ayam dan telur dari pelbagai negara sumber yang diiktiraf.


Banjir: Dua jalan di Segamat ditutup

Dua jalan raya di daerah Segamat ditutup kepada semua jenis kenderaan selepas ia dinaiki air susulan hujan berterusan sejak semalam, kata Pengerusi Jawatankuasa Kerja Raya, Pengangkutan dan Infrastruktur Johor, Mohd Solihan Badri.

Beliau berkata jalan tersebut ialah Jalan Jabi di Kampung Bukit Tempurong melibatkan penutupan jalan sepanjang kira-kira satu kilometer susulan laluan tersebut dinaiki air setinggi 0.5 meter.

Turut ditutup ialah Jalan Bangas berdekatan Kampung Simpang Loy melibatkan laluan sepanjang 100 meter selepas air naik setinggi 0.6 meter, lapor Bernama.

“Kedua-dua jalan ini ditutup kepada semua jenis kenderaan. Bagi Jalan Jabi, tiada laluan alternatif manakala mereka yang biasa melalui Jalan Bangas sebelum ini, boleh menggunakan Jalan Kuala Paya Balai Badang.

“Pemantauan dari semasa ke semasa akan terus dilaksanakan oleh Jabatan Kerja Raya Daerah dan pihak konsesi Jalan Negeri,” katanya dalam satu kenyataan, di sini hari ini.

Mohd Solihan turut menasihati rakyat agar sentiasa peka dengan perkembangan semasa dan patuh kepada arahan pihak berkuasa selain menjaga keselamatan masing-masing.

Setakat 12 tengah hari tadi, seramai 658 mangsa banjir daripada 192 keluarga di Segamat dipindahkan ke sembilan pusat pemindahan sementara di daerah itu.

PPS yang dibuka ialah Balai Raya Kampung Sermin, Balai Raya Kampung Lembah Bakti, Dewan Serbaguna Pekan Air Panas, Sekolah Jenis Kebangsaan Cina (SJKC) Ai Chun, Balai Raya Kampung Paya Lenga, Balai Raya Kampung Paya Lebar, Balai Raya Kampung Gelang Chinchin, Sekolah Kebangsaan (SK) Kampung Tenang dan Dewan Serbaguna Jalan Genuang.

“Kawasan terjejas melibatkan Kampung Sermin, Kampung Lembah Bakti, Kampung Pekan Air Panas, Kampung Paya Lenga, Kampung Paya Lebar, Kampung Gelang Chinchin, Kampung Tenang dan Kampung Sedeng


Pentagon dakwa bunuh pemimpin kanan Al-Qaeda di Syria

Amerika Syarikat (AS) mendakwa serangan udaranya di barat laut Syria semalam, 22 Oktober 2021, menyebabkan seorang pemimpin kanan Al-Qaeda terbunuh.

Serangan itu menyusul dua hari setelah pangkalan pejuang yang menyertai pakatan AS bagi memerangi kumpulan IS, diserang.

Jurucakap Pusat Pemerintah Tentera AS, Mejar John Rigsbee dalam satu kenyataan bertulis berkata kematian Abdul Hamid al-Matar akan menjejaskan keupayaan Al-Qaeda merancang dan melakukan serangan.

“Serangan udara AS hari ini di barat laut Syria membunuh pemimpin kanan Al-Qaeda Abdul Hamid al-Matar,” katanya.

Bagaimanapun tidak diketahui sama ada pejuang Al-Qaeda lain terbunuh dalam serangan itu, katanya sambil menambah tentera AS menggunakan dron MQ-9 dalam serangan itu.

Akhir September lalu tentera AS membunuh seorang komander Al-Qaeda di Syria, Salim Abu Ahmad dalam serangan udara berhampiran Idlib di barat laut negara itu.

Salim didakwa bertanggungjawab dalam merancang, menyediakan dana dan meluluskan serangan lintas sempadan.

Al-Qaeda memberikan ancaman kepada AS dan sekutu kami. Al-Qaeda menggunakan Syria sebagai tempat selamat untuk membina semula, menyelaraskan dengan sekutu luar dan merancang operasi luar, katanya.

Peperangan yang sedang berlangsung di Syria mewujudkan satu medan perang kompleks membabitkan tentera asing, militan dan pejuang.

Sejak dicetuskan pada 2011, perang itu membunuh kira-kira setengah juta orang. – Reuters


Beku akaun pendeposit TH culas bayar nafkah, cadang Hakim Syarie

Akaun pendeposit Tabung Haji (TH) yang culas membayar tuntutan nafkah kepada bekas isteri dan anak-anak dicadang dibekukan.

Ketua Hakim Syarie Datuk Dr Mohd Na’im Mokhtar berkata langkah itu bertujuan memastikan setiap pendeposit yang merupakan bakal jemaah haji bebas daripada sebarang hutang terutama hutang tuntutan nafkah, lapor Bernama.

Beliau berkata Jabatan Kehakiman Syariah Malaysia (JKSM) akan mengadakan pertemuan dengan Lembaga Tabung Haji minggu depan bagi membincangkan keperluan membekukan akaun pendeposit yang culas membayar tuntutan nafkah itu.

“Mereka ini (pendeposit) perlu lunaskan hutang nafkah sebelum menunaikan rukun Islam kelima. Cara ini dapat bantu bekas suami yang zalim (tidak bayar nafkah) agar bebas hutang, lagi-lagi melibatkan hutang dengan orang terdekat (bekas isteri dan anak-anak).

“Kita ingin pastikan mereka tunai ibadah haji sebagai seorang hamba Allah yang bebas hutang,” katanya pada sidang media berhubung isu hiwalah (pemindahan hutang) dan perintah nafkah bersama pembubaran perkahwinan di sini hari ini.

Mohd Na’im berkata cadangan itu merupakan tindakan susulan daripada pengumuman kerajaan berhubung pembekuan akaun bank melibatkan kes culas membayar tuntutan nafkah.

Kerajaan sebelum ini mengumumkan pembekuan ke atas akaun bank bekas suami yang ingkar perintah mahkamah untuk membayar nafkah kepada bekas isteri sebagai menghargai dan menjaga kepentingan wanita, khususnya yang diceraikan suami.

Mohd Na’im berkata JKSM juga dalam perancangan untuk bertemu dengan Permodalan Nasional Bhd (PNB) bagi mengusulkan perkara sama.

“Lepas jumpa TH, akan berjumpa dengan PNB untuk cadang bekukan pegangan saham mana-mana pemegang saham yang culas bayar tuntutan nafkah kepada bekas isteri dan anak-anak,” katanya.


Pembentangan akta berkaitan denda SOP Covid-19 ditangguh, kata Khairy

Kerajaan mengambil langkah menangguhkan pembentangan Rang Undang-Undang (RUU) Pencegahan dan Pengawalan Penyakit Berjangkit (Pindaan) 2021 ke sesi Dewan Rakyat akan datang selepas meneliti keadaan semasa susulan bencana banjir melanda negara.

Keputusan tersebut dibuat selepas blok pembangkang menolak akta tersebut dan sebagai menghormati semangat Memorandum Persefahaman (MoU) yang dimerterai sebelum ini, kata Menteri Kesihatan, Khairy Jamaluddin Abu Bakar.

Katanya, pertimbangan lain di sebalik keputusan untuk menangguhkan RUU itu susulan bencana banjir yang masih meruncing sehingga menjejaskan kehidupan seharian rakyat ketika ini.

“Tadi saya berbincang dengan Jawatankuasa Pilihan Khas Kesihatan, Sains dan Inovasi yang dipengerusikan Bandar Kuching (Kelvin Yii), selain disertai Perdana Menteri (Datuk Seri Ismail Sabri Yaakob) dan Ketua Pembangkang (Datuk Seri Anwar Ibrahim).

“Dalam RUU pindaan Akta 342 (Akta Pencegahan dan Pengawalan Penyakit Berjangkit), sangat penting untuk kita dapat penerimaan dan pematuhan rakyat kerana ia bukan sekadar langkah kesihatan awam yang diperlukan untuk tangani kes COVID-19 saja.

“Sebaliknya, ia turut membabitkan usaha membendung penyakit berjangkit. Justeru, saya sudah bentang semua butiran pindaan kepada jawatankuasa pilihan khas dan mendengar pandangan kumpulan pakar.

“Kita sudah buat keputusan sebulat suara untuk tangguhkan pindaan ini, bukan disebabkan tidak disokong pada dasar kerana sebahagian besar sudah dipersetujui, tetapi sebab ada butiran yang perlu dipersetujui bersama,” katanya pada sidang Dewan Rakyat hari ini.

Terdahulu, sidang tambahan Dewan Rakyat, pagi tadi ditempohkan selama 15 minit oleh Yang Dipertua Dewan Rakyat, Tan Sri Azhar Azizan Harun, bagi memberi laluan kepada proses libat urus RUU pindaan Akta 342.

Susulan keputusan itu, Khairy berkata, bacaan kali kedua dan ketiga RUU pindaan Akta 342 akan dilakukan pada sidang Dewan Rakyat seterusnya yang ketika ini butirannya belum ditentukan.

Katanya, Kementerian Kesihatan (KKM) memang berhasrat untuk membawa semula pindaan akta itu, namun ia memerlukan aspek pematuhan dalam kalangan rakyat yang hanya boleh dicapai menerusi kepercayaan dan kemampuan terhadap peruntukan terbabit.

“Saya setuju dengan cadangan Bandar Kuching (Kelvin Yii), dulu kita tidak terbitkan, mungkin itu kekhilafan, maka kita akan terbitkan garis panduan yang jelas (sebelum pembentangan semula kelak).

“Kita akan terbitkan garis panduan, apa kesalahan, kompaun, nilai dan sebagainya supaya lebih jelas apabila dibuat pindaan serta mendapat sokongan bipartisan.

“Yang penting, pematuhan kerana untuk krisis kesihatan awam ia bukan hanya membabitkan tindakan punitif, tetapi kawalan kesihatan awam yang sangat penting. Justeru, saya akan bawa semula kepada jawatankuasa pilihan khas sebelum dikemukakan kepada majlis,” katanya.


UMNO nak PRU-15 bukan nak bela rakyat, tapi nak tukar keputusan mahkamah: Anwar

Tindakan tergesa-gesa UMNO mahu membubarkan Parlimen dan mengadakan pilihan raya umum ke-15 (PRU-15) bukan disebabkan mahu membela rakyat sebaliknya mereka mahu mencampuri urusan badan kehakiman negara.

Ketua Pembangkang, Datuk Seri Anwar Ibrahim mendakwa parti dipimpin anak muridnya, Datuk Seri Ahmad Zahid Hamidi sebenarnya bukan mahu membela nasib rakyat yang sedang susah ketika ini, tetapi sebaliknya mahu menukar keputusan mahkamah agar memihak kepada mereka.

“Sebab itu bila sebut pilihan raya, ia bukan soal banjir sahaja… Bukan soal banjir sahaja.

“Mereka (UMNO) ni nak buat ni sebab apa? Sebab dia rasa kalau dia menang, dia boleh tukar hakim, dia tukar keputusan mahkamah,” katanya semasa berceramah di Bandar Tun Razak semalam.

Presiden PKR itu bersama pemimpin parti pembangkang lain menolak keras usaha UMNO yang mahu membubarkan Parlimen dan mengadakan PRU-15 pada musim terdekat.

Pembangkang sebelum ini melahirkan kebimbangan sekiranya PRU-15 diadakan semasa musim tengkujuh bakal menyebabkan rakyat yang sedang mengalami kesusahan kehilangan harta benda akan lebih tertekan.

Bagaimanapun, Zahid sebelum ini berkata sedia meredah banjir sekalipun PRU-15 diadakan pada hujung tahun ini bagi memastikan kemenangan UMNO-Barisan Nasional nanti.

Anwar berkata parti yang angkuh dan sombong sehingga mengabaikan kepentingan rakyat perlu ditolak rakyat kerana mereka bukan mahu membela rakyat tetapi sebaliknya mahu mengawal kuasa semata-mata.

“Boleh ke nak sokong macam itu? Dia bukan menang, kita akan bela nasib rakyat pastikan harga barang terkawal, ringgit balik pulih dan negara pulih sebagai satu ekonomi yang kukuh.

“Saya tak dengar yang itu. Yang dia dengar kita nak maruah Melayu yang tak ditulis ialah selamatkan kami,” katanya lagi.

Untuk rekod, Jumaat lalu UMNO sudah membuat pendirian meminta Perdana Menteri Datuk Seri Ismail Sabri Yaakob mempersembahkan kepada Yang di-Pertuan Agong supaya dibubarkan Parlimen pada tahun ini juga.

Spekulasi bertiup kencang terdapat kemungkinan Parlimen bakal dibubarkan pada masa terdekat.


Shafee terima RM1,000 sebagai DPP kes rayuan liwat Anwar

Mahkamah Tinggi di sini hari ini diberitahu bahawa Tan Sri Muhammad Shafee Abdullah hanya menerima bayaran berjumlah RM1,000 sebagai Timbalan Pendakwa Raya (DPP) dalam kes rayuan liwat membabitkan Datuk Seri Anwar Ibrahim.

Perkara itu disahkan Penolong Penguasa di Cawangan Siasatan D, Ibu Pejabat Suruhanjaya Pencegahan Rasuah Malaysia, Putrajaya, Zulfaqar Mohd Khalil, 29, pada hari keempat perbicaraan kes peguam itu yang didakwa menerima wang hasil kegiatan haram berjumlah RM9.5 juta daripada Datuk Seri Najib Razak dan dua pertuduhan membuat penyataan palsu kepada Lembaga Hasil Dalam Negeri (LHDN).

Bernama melaporkan ketika disoal balas peguam Harvinderjit Singh, saksi pendakwaan kelima itu berkata berdasarkan penyataan rakaman percakapan, Muhammad Shafee menjelaskan bahawa yuran guaman yang dipersetujui di antara beliau dan kerajaan Malaysia adalah RM1,000 bagi kes berkenaan.

Harvinderjit: Menurut perjanjian bertarikh 19 Julai 2013, anak guam saya hanya diberikan RM1,000 untuk mengendalikan rayuan kes Datuk Seri Anwar. Beliau juga menjelaskan bahawa pemberian cek RM9.5 juta daripada Najib tiada kaitan dengan pelantikannya sebagai timbalan pendakwa raya dalam kes rayuan liwat berkenaan. Adakah ia dirakam dalam percakapan beliau?

Zulfaqar: Ya, betul.

Harvinderjit: Oleh sebab ada dakwaan (RM9.5 juta adalah yuran guaman untuk kes liwat Anwar), Muhammad Shafee sendiri membawa kenyataan media dan surat daripada Jabatan Peguam Negara bagi menyangkal dakwaan berkenaan. Ini adalah usaha anak guam saya dalam memberi penjelasan mengenai dakwaan itu?

Zaulfaqar: Ya.

Pada 11 Mac 2015, bekas Menteri di Jabatan Perdana Menteri, Datuk Seri Nancy Shukri memberitahu Dewan Rakyat bahawa Muhammad Shafee menerima bayaran berjumlah RM1,000 sebagai timbalan pendakwa raya dalam kes Anwar.

Sementara itu, bekas bendahari Majlis Peguam Malaysia N. Ravindran, 56, memberitahu mahkamah bahawa selepas 2010 sehingga sekarang, semua perkhidmatan yang diberikan oleh peguam harus diisytiharkan pada tahun perkhidmatan itu diberikan walaupun peguam tersebut tidak menerima bayaran daripada anak guam.

“Dua pekeliling bertarikh 15 Februari 2008 dan 3 September 2008 telah die-mel kepada Muhammad Shafee. Pekeliling itu adalah berkaitan perkhidmatan yang diberi oleh peguam untuk fi hendaklah diisytiharkan pada tahun perkhidmatan diberikan kecuali perkhidmatan secara pro bono,” kata saksi pendakwaan keenam itu.

Pada 13 September 2018, Muhammad Shafee mengaku tidak bersalah atas dua pertuduhan menerima wang hasil kegiatan haram berjumlah RM9.5 juta melalui dua cek dikeluarkan oleh Najib yang dimasukkan ke dalam akaun CIMB Bank Berhad miliknya.

Beliau didakwa menerima cek RM4.3 juta pada 13 September 2013 dan RM5.2 juta pada 17 Februari 2014.

Muhammad Shafee dituduh melakukan kedua-dua kesalahan itu di CIMB Bank Bhd, Taman Tunku, Bukit Tunku di sini mengikut Seksyen 4(1)(a) Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001 yang membawa hukuman maksimum penjara lima tahun dan denda RM5 juta atau kedua-duanya, jika sabit kesalahan.

Peguam itu juga berdepan dua pertuduhan terlibat dalam transaksi hasil daripada aktiviti haram iaitu mengemukakan penyata tidak betul dan bertentangan dengan perenggan 113(1)(a) Akta Cukai Pendapatan 1967 bagi tahun kewangan berakhir pada 31 Disember 2013 dan 31 Disember 2014.

Beliau didakwa melakukan kesalahan itu di LHDN cawangan Jalan Duta, Kompleks Pejabat Kerajaan, Jalan Tuanku Abdul Halim di sini pada 3 Mac 2015 dan 29 Jun 2015 dan berdepan hukuman maksimum penjara 15 tahun dan denda lima kali ganda jumlah hasil aktiviti haram.

Perbicaraan di hadapan Hakim Datuk Muhammad Jamil Hussin akan bersambung pada 14 Oktober dengan Ravindran akan disoal balas oleh peguam Harvinderjit.


Dominic nafi dakwaan diminta tinggalkan ceramah PN

Dakwaan kononnya diminta meninggalkan Ceramah Mega Perikatan Nasional (PN) Best di Sungai Dua semalam disangkal Datuk Dominic Lau.

Presiden Gerakan itu sebaliknya menjelaskan hadir ke ceramah tersebut untuk bertemu dengan Presiden PAS, Tan Sri Abdul Hadi Awang tetapi terpaksa beredar memandangkan ceramah itu bermula lewat.

“(Tan Sri) Abdul Hadi (Awang) meminta berjumpa jam 9 malam di majlis itu. Namun, beliau hanya berada di sana sekitar jam 10.30 malam.

“Jadi, saya tidak dapat bercakap dengannya kerana saya perlu pulang ke pulau untuk mesyuarat,” katanya dipetik laporan BH.

Sehubungan itu, Lau berkata tidak timbul isu beliau diminta meninggalkan ceramah terbabit kerana perkara itu tidak berlaku.

Terdahulu, Dominic yang juga calon PN bagi kerusi Dewan Undangan Negeri (DUN) Bayan Lepas, dikatakan diminta meninggalkan Ceramah Mega PN Best di Sungai Dua kerana tidak diundang menyertai program disertai Presiden PAS itu.

Timbalan Presiden Gerakan, Oh Tong Keong, ketika dihubungi mengesahkan parti itu tidak diundang untuk menghadiri program Ceramah Mega PN Best berkenaan.


Mesyuarat Rizab Persekutuan AS dorong nilai ringgit dibuka rendah

Sentimen berhati-hati menjelang mesyuarat dua hari Rizab Persekutuan Amerika Syarikat (AS) menyebabkan ringgit dibuka rendah berbanding dolar AS pagi ini, kata seorang peniaga

Menyaksikan dolar AS terus mengukuh mata wang tempatan jatuh kepada 4.4090/4130 pada jam 9 pagi tadi, berbanding dolar AS daripada 4.4000/4030 pada penutup urus niaga Jumaat.

Ketua Ekonomi Bank Islam Malaysia Bhd Dr Mohd Afzanizam Abdul Rashid berkata ringgit dijangka kekal lemah hari ini kerana ahli Jawatankuasa Pasaran Terbuka Persekutuan (FOMC) berkemungkinan mengekalkan kecenderungannya untuk menaikkan kadar faedah apabila bermesyuarat pada 14 dan 15 Jun nanti.

“Mesyuarat FOMC minggu ini juga penting kerana kakitangan Fed akan berkongsi unjuran suku tahunan terkini mereka.

“Justeru, ini akan menjadikan ringgit lemah minggu ini bersama-sama dengan mata wang serantau lain berikutan pengukuhan dolar AS,” katanya menurut Bernama.

Mohd Afzanizam berkata jangkaan itu didorong terutamanya oleh data terkini indeks harga pengguna (CPI) AS pada Mei yang meningkat sebanyak 8.6 peratus dan melepasi anggaran konsensus sebanyak 8.3 peratus.

Kenaikan 50 mata asas dalam Kadar Dana Persekutuan (Fed) telah pun ditetapkan dan ia mungkin berterusan dalam mesyuarat Julai, sekali gus menyaksikan satu lagi pusingan kenaikan kadar pada mesyuarat September, katanya.

Sementara itu, ringgit diniagakan lebih tinggi berbanding sekumpulan mata wang utama.

Mata wang tempatan meningkat berbanding pound Britain kepada 5.4120/4170 daripada penutup Jumaat 5.4784/4822 dan mengukuh berbanding dolar Singapura kepada 3.1701/1737 daripada 3.1856/1880 sebelumnya.

Ringgit menambah nilai berbanding yen Jepun kepada 3.2667/2699 daripada 3.2870/2895 dan meningkat berbanding euro kepada 4.6224/6266 daripada 4.6618/6650.


Tentera sedia bantu tangani Covid-19 di lima negeri, kata Hishammuddin

Angkatan Tentera Malaysia (ATM) bersedia mengatur gerak bagi mengurus dan meredakan situasi Covid-19 di lima negeri yang dikenal pasti merekodkan jumlah jangkitan harian yang tinggi.

Antara yang akan dilaksanakan, termasuk menempatkan hospital medan dan pasukan vaksinasi di lima negeri berkenaan iaitu Kedah, Sabah, Johor, Pulau Pinang dan Kelantan, kata Menteri Kanan Pertahanan, Datuk Seri Hishammuddin Hussein, hari ini.

Selaras pengumuman Menteri Kesihatan, Khairy Jamaluddin mengenai lima negeri itu semalam, keutamaan ATM ketika ini ialah memenuhi agenda nasional, terutama memerangi Covid-19.

“ATM sememangnya mempunyai insfratruktur, aset serta kepakaran yang mencukupi dan sedia diatur gerak pada bila-bila masa,” katanya pada sidang media di Kementerian Pertahanan.

Sehubungan itu, ATM melalui perkhidmatan kesihatannya bersedia membantu kerajaan mendirikan Hospital Medan ATM di negeri-negeri yang dikenal pasti Kementerian Kesihatan (KKM).

Hishammuddin berkata tindakan itu bertujuan membantu memberikan rawatan kepada pesakit-pesakit Covid-19 khususnya berada dalam kategori 3, 4 dan 5.

“Saya percaya bantuan ATM ini dapat membantu dan berupaya mengurangkan beban yang ditanggung oleh KKM di lima negeri terbabit,” katanya.

ATM bersedia membantu menyediakan pasukan vaksinasi di negeri-negeri yang memerlukan khususnya di kawasan pedalaman yang sukar dicapai KKM, bukan hanya di lima negeri berkenaan.

“ATM juga akan memberikan bantuan sewajarnya bagi menjayakan usaha memerangi Covid-19 di negeri-negeri lain. Ini termasuk meningkatkan kapasiti pemberian vaksin secara pandu lalu kepada masyarakat awam seperti ditetapkan Sidang Khas MKN hari ini.

“ATM kini hanya menunggu pengesahan lokasi oleh Badan Bertindak Imunisasi Covid-19,” tambahnya lagi.

Katanya, ATM bersedia mengkoordinasi atur gerak bantuan Hospital Medan ATM dan pasukan vaksinasi itu dalam tempoh satu atau dua minggu ke lokasi yang diperlukan sebaik menerima permohonan daripada KKM.


Senarai Kabinet baharu akan diumum minggu ini, kata Ismail Sabri

Perdana Menteri (PM) Datuk Seri Ismail Sabri Yaakob akan mengumumkan senarai Kabinet baharunya dalam minggu ini selepas dipersembahkan kepada Yang di-Pertuan Agong.

Ismail Sabri berkata perbincangan berhubung pembentukan Kabinet sedang diperincikan sebelum senarai anggota Kabinet dipersembahkan kepada Al-Sultan Abdullah Ri’ayatuddin Al-Mustafa Billah Shah.

Pada Sabtu, Naib Presiden UMNO tersebut mengangkat sumpah sebagai PM-9 menggantikan Tan Sri Muhyiddin Yassin.

Muhyiddin melepaskan jawatan sebagai PM selepas hilang majoriti apabila 15 Ahli Parlimen (MP) UMNO termasuk Presidennya, Datuk Seri Ahmad Zahid Hamidi menarik sokongan terhadapnya.

Percaturan itu menyaksikan Ismail Sabri diangkat sebagai PM bagi memimpin kerajaan.

Terdahulu, Perikatan Nasional (PN) menegaskan sokongan penuh parti-parti politik gabungannya kepada Ismail Sabri adalah dengan beberapa syarat, termasuk memastikan Jemaah Menteri yang bakal dilantik bukan daripada individu yang berdepan sebarang pertuduhan jenayah di mahkamah.

Muhyiddin berkata Ismail Sabri juga perlu memastikan individu yang dilantik menganggotai Kabinetnya terdiri daripada mereka yang berintegriti dan amanah.

“Parti Perikatan Nasional (PN) telah sebulat suara bersetuju untuk mencalonkan mantan Timbalan Perdana Menteri, YB Dato’ Sri Ismail Sabri bin Yaakob, sebagai calon Perdana Menteri Kerajaan Perikatan Nasional yang baharu.

“Keputusan ini dibuat demi menjamin kesinambungan dasar-dasar Kerajaan Perikatan Nasional yang sedang menumpukan kepada usaha memerangi Covid-19 dan memulihkan negara sehingga tiba masa yang sesuai untuk diadakan Pilihanraya Umum bagi mengembalikan mandat kepada rakyat.

“Sekiranya dilantik sebagai Perdana Menteri oleh Kebawah Duli Yang Maha Mulia Seri Paduka Baginda Yang di-Pertuan Agong, beliau hendaklah memastikan Ahli Jemaah Menteri yang bakal dilantik nanti adalah terdiri daripada mereka yang berintegriti, beramanah dan bebas daripada sebarang pertuduhan jenayah di mahkamah,” katanya dalam kenyataan.


Teruskan amalan kawalan kendiri, nasihat Perdana Menteri

Perdana Menteri, Tan Sri Muhyiddin Yassin mengingatkan orang ramai terus mengamalkan kawalan pergerakan kendiri atau ‘self lockdown’ dan keluarga masing-masing bagi memutuskan rantaian jangkitan Covid-19.

Sambil mengucapkan selamat menyambut Hari Wesak kepada rakyat Malaysia beragama Buddha, beliau berharap mereka dapat meraikan perayaan itu bersama ahli keluarga dalam norma baharu.

“Dalam kita berhadapan dengan situasi pandemik yang luar biasa ketika ini, sama-samalah kita amalkan ‘self lockdown’ atau kawalan pergerakan kendiri dan juga keluarga untuk memutuskan rantaian jangkitan Covid-19.

“Elakkanlah daripada meninggalkan rumah kecuali atas urusan-urusan penting,” katanya dalam kenyataan di Facebook beliau hari ini.

Muhyiddin juga mengingatkan orang ramai supaya mematuhi arahan hanya ketua agama dan jawatankuasa pengurusan kuil sahaja dibenarkan untuk mengunjungi rumah ibadat.

“Sama-samalah kita patuhi prosedur operasi standard (SOP) Perintah Kawalan Pergerakan (PKP) yang sedang berkuat kuasa pada ketika ini untuk membendung penularan Covid-19 agar wabak ini segera berakhir dan kita dapat kembali meraikan perayaan-perayaan di negara kita dengan meriah seperti dahulu,” katanya.

Negara semalam mencatatkan jangkitan paling tinggi sejak pandemik melanda Malaysia awal tahun lalu, dengan merekodkan 7,289 kes baharu Covid-19 dan 60 kematian dalam tempoh 24 jam.


PRN Selangor: Calon PH DUN Pandan Indah puji UMNO pula

Calon Pakatan Harapan (PH) bagi kerusi Dewan Undangan Negeri (DUN) Pandan Indah, Izham Hashim memuji bekas lawan mereka, UMNO yang dahulunya menjadi seteru utama.

Wakil Amanah di DUN Pandan Indah itu nampaknya yakin dengan sokongan pengundi bukan Melayu di kawasan ditandinginya dan berharap sokongan pengundi UMNO untuk mempertahankan kerusi tersebut dengan memuji parti yang dianggap musuh sebelum ini.

“Sejak merdeka, UMNO membuktikan ia parti baik. Kita tidak boleh melabelkan mereka parti teruk hanya disebabkan beberapa pemimpin.

“Kita tidak boleh menafikan sejarah dan kecemerlangan UMNO. Ia mempunyai sejarah panjang menyumbang kepada negara.

“Sejak beberapa minggu lalu, kita bekerjasama rapat, apa yang boleh saya katakan ialah mereka amat berdisplin. Sebab itu saya katakan ia parti Melayu terbaik,” katanya dipetik laporan FMT.

Sebelum ini, Pengarah Komunikasi AMANAH, Khalid Samad, yang juga pengkritik lantang UMNO sebelum pembentukan kerajaan campuran, berkata UMNO terbaik dalam kalangan tiga parti politik Melayu di negara ini.

Dalam perkembangan lain, Izham yakin pengundi Selangor akan menyokong gabungan itu pada Pilihan Raya Negeri (PRN) Selangor 12 Ogos ini.

Ketika ini, katanya, penyokong PH lebih terbuka mengundi calon BN berbanding sebaliknya, walaupun masih ada masa untuk membetulkan keadaan.

“Saya yakin (akhirnya) penyokong UMNO akan menyokong PH. Ada seminggu lagi untuk berkempen, saya yakin kita dapat meningkatkan peralihan undi,” katanya.

Pengundi di Selangor dan lima negeri lain akan keluar mengundi Sabtu ini.


Bekas penyanyi nasyid tanam ganja dalam rumah ditahan

Bekas penyanyi nasyid dan komposer terkenal ditahan setelah polis membongkar kegiatan ‘ladang ganja’ di kondominium didiaminya di Damansara, Selangor, semalam.

Suspek berusia 47 tahun itu ditahan bersama 17 pasu pokok ganja, yang dipercayai ditanamnya sejak dua bulan lalu. Selain itu, polis turut merampas ketulan mampat ganja seberat 214 gram dianggarkan bernilai RM10,700.

Ketua Polis Daerah Petaling Jaya, Mohamad Fakhrudin Abdul Hamid, berkata suspek ditahan di rumahnya kira-kira jam 5.30 petang semalam, ditahan reman selama tujuh hari bermula hari ini.

“Pemeriksaan lanjut di sebelah bahagian dapur rumahnya pula, polis menemui satu almari kain berwarna hitam yang di dalamnya terdapat tiga pasu pokok disyaki ganja,” katanya pada sidang media di Ibu Pejabat Polis Daerah Petaling Jaya, hari ini.

Katanya, berdasarkan siasatan awal, suspek yang berusia 47 tahun itu sudah lebih 10 tahun menjadi penagih aktif.

Menurutnya, suspek dipercayai menggunakan media sosial bagi mempelajari selok-belok memproses dadah tersebut.

Mohamad Fakhrudin berkata, siasatan awal mendapati suspek dipercayai menanam ganja terbabit untuk kegunaan sendiri.

“Kita percaya suspek tanam sendiri pokok terbabit, namun kita masih menyiasat dari mana benih tanaman itu diperolehnya,” katanya.

Kes disiasat mengikut Seksyen 39B Akta Dadah Berbahaya 1952 dan Seksyen 6B, Akta Dadah Berbahaya 1952, yang sabit kesalahan boleh membawa hukuman mati mandatori.


Kos baiki infrastruktur dijangka RM1 bilion, kata KKR

Kementerian Kerja Raya (KKR) hari ini memaklumkan bahawa kerja-kerja pembaikan infrastruktur yang rosak akibat banjir di seluruh negara dijangka menelan belanja RM1 bilion.

Ketua Setiausaha KKR Datuk Wan Uzir Wan Sulaiman berkata infrastruktur seperti jalan raya, jambatan dan cerun di bawah seliaan KKR perlu segera dibaiki agar akses serta kesalinghubungan rakyat dapat diteruskan, menurut laporan Bernama.

Beliau berkata selaras dengan saranan Perdana Menteri Datuk Seri Ismail Sabri Yaakob, kerja-kerja pembaikan infrastruktur tidak boleh ditangguh, dan perlu dilaksanakan segera.

“Fokus utama adalah untuk memastikan laluan yang terjejas dapat dilalui dan kemudiannya memastikan cerun-cerun serta infrastruktur berkenaan selamat.” katanya kepada pemberita hari ini.

Sementara itu Wan Uzir juga memaklumkan bahawa KKR sedang mengambil langlah-langkah untuk menghadapi kemungkinan berlakunya ‘gelombang kedua’ banjir.

“Yang kami khuatir adalah berlakunya gelombang kedua. Banjir baru-baru ini telah mengakibatkan kerosakan dan gelombang kedua boleh mengakibatkan lebih banyak kerosakan berlaku. Antara contoh langkah berjaga-jaga yang telah diambil, KKR sedang berkerjasama dengan Jabatan Hutan untuk memastikan hutan dan cerun tidak rosak,” katanya.

“Kami telah mengenal pasti cerun yang ‘cedera’ dan telah memasang perlindungan untuk mengelakkan berlakunya kejadian cerun runtuh” katanya.

Wan Uzir bersama Ketua Pengarah Jabatan Kerja Raya Datuk Mohamad Zulkefly Sulaiman hari ini hadir melakukan tinjauan kerja pemasangan jambatan sementara (Bailey Bridge) di Kampung Tanjung Pauh, Hulu Langat dekat sini.

Jambatan itu akan menghubungkan kembali sejumlah 12 keluarga yang ‘terperangkap’ apabila jambatan kekal merentasi Sungai Lui ke kampung itu runtuh pada 18 Dis lepas.


Izzah pastikan tender teratur, itu sahaja: Anwar

Datuk Seri Anwar Ibrahim menjelaskan lantikan anaknya, Nurul Izzah adalah untuk membantu proses tender berjalan dengan teratur.

Perdana Menteri itu berkata lantikan anaknya itu akan dapat memastikan ketelusan dalam pentadbiran serta memantau urusan perolehan tender kerajaan supaya teratur, ia walaupun pelbagai pihak mempertikaikan langkah tersebut.

“Saya terima baik teguran. Saya jelaskan, itu berbeda dengan pengalaman yang lalu, soal upah dan ganjaran. Dia datang untuk bantu, tiada kedudukan yang dipersoalkan iaitu satu ketelusan (dalam urusan pentadbiran), akan pastikan supaya kontrak tender teratur. Itu saja.

“Bukan untuk ambil projek. Orang kritik, kalau ikhlas saya tiada masalah. Saya mahu supaya tiada amalan tidak sihat,” katanya dipetik laporan BH.

Mengulas kritikan mengenai amalan nepotisme, Anwar menjelaskan itu berlaku jika seseorang itu diberi jawatan untuk tujuan menyalahgunakan kuasa, memperkayakan diri, menambah kontrak dan mahu mendapat upah yang tinggi.

“Jawatan yang berkait dengan JPM (Jabatan Perdana Menteri) dan MOF (Kementerian Kewangan) dan tiada ganjaran. Setakat ini tak pasti ada pejabat atau tak, (tapi) dia kena cari, tiada pejabat pun tak boleh jugak,” katanya lagi.

Izzah menjadi perhatian selepas memberitahu media bahawa Anwar melantik beliau sebagai Penasihat Kanan Ekonomi sejak 3 Januari lalu.

Bagaimanapun beberapa pihak termasuk daripada Pakatan Harapan tidak bersetuju dengan pelantikan tersebut kerana menyifatkan ia sebagai satu bentuk amalan nepotisme yang tidak sihat.

Anwar juga sebelum ini mempertahankan pelantika Izzah itu dibuat berdasarkan kelayakannya.

Katanya, Izzah mempunyai ijazah kejuruteraan dan bidang dasar awam dari Universiti Johns Hopkins di AS.

Terdahulu, sebuah pertubuhan bukan kerajaan (NGO) anti-rasuah, Transparency International Malaysia (TI-M) menyifatkan langkah Anwar melantik Izzah boleh dilihat sebagai kembalinya amalan kronisme dan nepotisme di negara ini.

“Pada pandangan kami, ia memberi isyarat yang salah dan saya khuatir jika tidak diperbetulkan, ia akan diambil kira dalam persepsi umum di negara ini.

“Persepsi hari ini ialah kronisme telah kembali dan nepotisme telah menyelinap masuk, dan ini tidak baik,” kata Presidennya Muhammad Mohan dipetik laporan Malaysiakini.


Inflasi himpit Malaysia: PM mahu ‘tunggu masa sesuai’ adakan PRU

Dengan Malaysia menghadapi peningkatan inflasi, Perdana Menteri Datuk Seri Ismail Sabri Yaakob membayangkan bahawa beliau tidak akan tergesa-gesa mengadakan Pilihan Raya Umum Ke-15 (PRU-15) dalam masa terdekat.

Ini bertentangan dengan spekulasi bahawa PRU-15 mungkin diadakan sebelum 2022 berakhir.

Dalam satu temu bual dengan Nikkei Asia yang diterbitkan hari ini, beliau memberitahu bahawa kenaikan kos dalam perbelanjaan makanan dan sara hidup lain adalah antara sebab untuk menolak PRU diadakan lebih awal.

PRU sepatutnya perlu dipanggil menjelang September tahun depan.

“Kita perlu menunggu masa yang sesuai (untuk mengadakan PRU). Kita sedang menghadapi tempoh inflasi yang meningkat dengan harga yang tinggi… adakah anda rasa ini masa yang sesuai?,” katanya kepada akhbar kewangan Jepun, yang terbesar di dunia dengan edaran harian melebihi tiga juta.

Menurut laporan itu, Ismail Sabri mendapat tekanan daripada UMNO, partinya sendiri supaya mengadakan PRU lebih awal.

“Pilihan raya tidak boleh dilengahkan daripada garis masa yang ditetapkan dalam Perlembagaan… tetapi untuk mengadakannya lebih awal, kita kena lihat keadaan semasa.

“Insya-Allah, saya akan bergerak (adakan PRU-15) pada masa yang sesuai,” Perdana Menteri dipetik sebagai berkata.

Ismail Sabri merujuk kepada perang Russia-Ukraine yang menaikkan Indeks Harga Pengguna kepada 2.2 peratus pada Mac lalu, menurut Jabatan Perangkaan Malaysia – kebanyakannya disebabkan peningkatan kos makanan.

Dalam temu bual dengan Nikkei, Naib Presiden UMNO itu juga menyatakan bahawa beliau bercadang untuk memperkenalkan semula cukai penggunaan bagi menambah hasil kerajaan dan mengurangkan beban subsidi awam.

Cukai barangan dan perkhidmatan (GST) 6 peratus yang menjadi kontroversi di Malaysia diperkenalkan pada 2016 oleh pentadbiran Datuk Seri Najib Razak, tetapi digantikan dengan cukai jualan dan perkhidmatan (SST) oleh Pakatan Harapan yang mengambil alih kuasa selepas memenangi PRU-14.

Menyedari persepsi negatif masyarakat terhadap GST, Ismail Sabri memberitahu Nikkei Asia bahawa tidak banyak pilihan untuk meningkatkan pendapatan.

Nikkei memetik beliau sebagai berkata bahawa hasil tahunan sebanyak RM20 bilion hilang apabila GST dimansuhkan dan digantikan dengan SST.

“Tiada negara di dunia yang telah kembali daripada GST kepada SST, kecuali Malaysia,” katanya.

Beliau menambah bahawa kerajaan akan mencari cara terbaik untuk mendidik orang ramai supaya menerima semula GST dan kutipan cukai yang telus.

Perdana Menteri juga menegaskan bahawa pentadbirannya sedang mengusahakan program rasionalisasi subsidi yang disasarkan untuk isi rumah berpendapatan rendah hingga sederhana dan akan membentangkan pelan itu kepada Kabinet dalam masa yang ditetapkan.

Nikkei Asia melaporkan bahawa bank pusat Malaysia menyokong langkah memperkenalkan semula GST kerana ia akan meringankan beban kewangan kerajaan.

Akhbar itu menambah bahawa perang Eropah yang berpanjangan boleh melonjakkan lagi harga bahan api dan barangan makanan yang diimport, sekali gus menghimpit kewangan kerajaan.

Menurut Nikkei, jumlah subsidi bahan api kerajaan dijangka RM28 bilion tahun ini, meningkat daripada RM11 bilion tahun lepas.


Kerajaan setuju mansuh hukuman mati mandatori

Kerajaan bersetuju memansuhkan hukuman mati mandatori di negara ini dengan hukuman gantian tertakluk kepada budi bicara mahkamah, kata Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar.

Wan Junaidi dalam kenyataan hari ini berkata keputusan itu dicapai susulan pembentangan Laporan Kajian Hukuman Gantian Terhadap Hukuman Mati Mandatori oleh beliau pada mesyuarat Jemaah Menteri pada 8 Jun lepas, lapor Bernama.

“Kerajaan juga secara prinsipnya menerima dan mengambil maklum syor-syor Jawatankuasa Khas Hukuman Gantian Terhadap Hukuman Mati Mandatori yang dijelaskan melalui laporan kajian itu,” katanya.

Jawatankuasa itu diketuai bekas Ketua Hakim Negara Tun Richard Malanjum dan dianggotai pakar bidang perundangan seperti bekas Hakim Besar Malaya, bekas Peguam Cara Negara, pengamal undang-undang, pensyarah undang-undang daripada Institusi Pengajian Awam terkemuka dan pakar kajian jenayah.

Beliau berkata Jemaah Menteri juga bersetuju agar penelitian dan kajian lanjut dilaksanakan berkaitan cadangan hukuman gantian terhadap 11 kesalahan yang membawa hukuman mati mandatori, satu kesalahan di bawah Seksyen 39B Akta Dadah Berbahaya 1952 (Akta 234) dan 22 kesalahan yang membawa hukuman mati tetapi dengan budi bicara mahkamah.

Wan Junaidi berkata kajian lanjut itu akan dilaksanakan dengan kerjasama Jabatan Peguam Negara, Bahagian Hal Ehwal Undang-undang, Jabatan Perdana Menteri serta lain-lain kementerian atau jabatan berkepentingan.

Beliau berkata tindakan itu adalah amat signifikan bagi memastikan pindaan akta-akta yang berkaitan mengambil kira prinsip kekadaran dan keperlembagaan mana-mana cadangan kepada kerajaan nanti.

Kerajaan juga katanya akan turut mengkaji kebolehlaksanaan berkaitan hala tuju sistem keadilan jenayah di negara ini, antaranya seperti pewujudan prosedur prapenghukuman, penubuhan Majlis Penghukuman dan pembangunan Garis Panduan Penghukuman.

Turut akan dikaji ialah penubuhan Suruhanjaya Pembaharuan Undang-Undang, pembaharuan institusi kepenjaraan dan pelaksanaan hukuman berdasarkan prinsip keadilan restoratif.

“Keputusan berkaitan perkara ini menunjukkan keutamaan kerajaan memastikan hak semua pihak terpelihara dan terjamin sekali gus mencerminkan ketelusan barisan kepimpinan negara ini dalam menambah baik sistem keadilan jenayah negara yang serba dinamik,” katanya.

Beliau berkata kerajaan turut merakamkan setinggi-tinggi penghargaan atas komitmen diberikan Jawatankuasa Khas Hukuman Gantian Terhadap Hukuman Mati Mandatori dalam penghasilan laporan kajian berkenaan yang menjadi asas kepada perubahan sistem keadilan jenayah negara yang lebih sistematik dan efektif.


Honda tarik balik 77,708 unit kereta pelbagai model

Honda Malaysia memanggil balik 77,708 unit kenderaan pelbagai model bagi tujuan penggantian pam bahan api, lanjutan daripada kempen sama yang dilaksanakan Jun tahun lalu.

Model Honda yang terbabit dengan kempen itu merangkumi kenderaan yang dipasang pada 2018 hingga 2020.

Honda dalam satu kenyataan berkata, model kenderaan yang terjejas ialah, Accord 2018 dan 2019 sebanyak 512 unit; BR-V 2018 dan 2020 (7,118 unit); City 2019 (30,388 unit); dan City (HEV) 2019 (390 unit).

Model lain termasuk, Civic model 2018 dan 2019 masing-masing 6,240 dan 2,776 unit; CR-V model 2019 dan 2020 masing-masing 9,843 dan 1,381 unit; HR-V model 2018 sebanyak 7,679 unit dan HR-V (HEV) model 2018 sebanyak 62 unit.

Turut terbabit ialah Jazz model 2019 dan 2020 sebanyak 5,791 dan 4,626 unit serta Jazz (HEV) model 2019 dan 2020 masing-masing 92 dan 30 unit.

“Honda Malaysia memohon maaf di atas kesulitan yang dihadapi pelanggan terbabit. Kami telah memastikan semua jualan model semasa tidak terjejas dengan panggilan semula ini,” kata kenyataan itu.

Honda Malaysia meminta semua pelanggan yang terjejas untuk menghubungi mana-mana penjual kereta Honda yang sah untuk membuat temujanji setelah menerima surat untuk menggantikan pam bahan api.

“Penggantian pam untuk pelanggan yang terjejas akan dilakukan secara percuma dan kos berkaitan dengan aktiviti penggantian akan ditanggung oleh Honda Malaysia. Stok itu juga akan disediakan secara berperingkat.


Selamat Hari Raya Aidilfitri, kata Khairy jika semua ikut nasihat

Sambutan Aidilfitri pada Mei depan akan meriah semula sekiranya orang ramai mengikut semua nasihat yang diberikan, malah Kementerian Kesihatan (KKM) menjangkakan gelombang Omicron dapat diturunkan sebulan atau dua bulan lagi.

Bagaimanapun, Menteri Kesihatan Khairy Jamaluddin berkata ia bergantung kepada orang ramai untuk patuh kepada langkah kawalan, termasuk mengambil dos penggalak dan mendapatkan vaksin untuk anak-anak mereka, lapor Bernama.

“Ini semua tentang tingkah laku, saya tahu ramai risau tentang raya dan sebagainya, tetapi jika kita memainkan peranan penting, dapatkan dos penggalak, vaksin anak-anak, kita jangka akan dapat stabilkan pandemik dalam masa sebulan atau dua bulan lagi, kalau Omicron dapat diturunkan, Selamat Hari Raya Aidilfitri,” katanya dalam sidang media perkembangan Covid-19 hari ini.

Ia mungkin memberi kelegaan kepada orang ramai yang mula meluahkan kebimbangan tidak dapat menyambut Aidilfitri tahun ini disebabkan peningkatan mendadak kes Covid-19 akibat Omicron.

Pada 23 Januari lalu, Perdana Menteri Datuk Seri Ismail Sabri Yaakob memberi jaminan bahawa kerajaan tidak akan melaksanakan kembali Perintah Kawalan Pergerakan (PKP) dan sekatan untuk pulang ke kampung bagi sambutan Hari Raya tahun ini.

Memberikan data mengenai penularan kes Covid-19 di beberapa negara lain, Khairy berkata peningkatan kes akibat Omicron bukan hanya berlaku di negara ini, tapi turut berlaku di beberapa negara seperti Singapura yang melaporkan lebih 13,208 kes baharu pada 4 Feb lepas, tiga kali ganda berbanding hari sebelumnya.

Pada 5 Februari lalu, Korea Selatan pula melaporkan kes harian sebanyak 38,670 kes, Indonesia (33,729 kes), Thailand (10,879 kes), Filipina (7,469 kes), Australia (22,985 kes) dan Jepun 102,275 kes.

“Jadi gelombang Omicron, bukan hanya berada di Malaysia, bukan ‘konspirasi KJ’ untuk menafikan Hari Raya nanti,” katanya.

Dalam pada itu, Khairy meluahkan keyakinan negara masih berada di landasan betul dalam menguruskan gelombang Omicron.

Tegasnya, peningkatan kes buat masa ini masih tidak menjejaskan sistem kesihatan negara, walaupun negara kini berhadapan dengan ancaman varian Omicron yang lebih mudah merebak.

Ini sebahagian besar disumbangkan oleh pencapaian liputan vaksinasi lengkap bagi populasi yang tinggi, katanya.


Kena ingat kamu menteri, bukan penjual bak kut teh : Akmal

Setelah ditegur Menteri Pelancongan, Seni dan Budaya, Datuk Sri Tiong King Sing susulan desakannya agar dilucutkan jawatan selepas terpalit kontroversi di balai ketibaan antarabangsa, Dr Akmal Saleh tidak terus berdiam diri.

Ketua Pemuda UMNO itu mengingatkan King Sing agar mengetahui garis bidang kuasanya dan menyedari hakikat bahawa beliau seorang menteri bukan penjual bak kut teh (sup tulang rusuk babi).

“Menteri juga saya nasihatkan untuk tahu apakah garis bidang kuasa menteri dan bukan main hentam sahaja sesuka hati.

“Kepada menteri yang terlibat, kami bercakap atas fakta, bukan merepek dan buat tuduhan sesuka hati tanpa bukti yang kukuh.

“Kamu kena ingat,kamu adalah menteri,bukan penjual bak kut teh,” katanya dalam satu kenyataan sebagai respons terhadap laporan berita yang memetik King Sing menuntut permohonan maaf.

Semalam, Akmal menggesa Perdana Menteri, Datuk Seri Anwar Ibrahim mengambil tindakan tegas terhadap King Sing susulan kontroversi ‘menyelamatkan’ seorang wanita warga China yang dinafikan kemasukannya ke negara ini di KLIA.

Dalam kenyataan tersebut Akmal mencadangkan Anwar melucutkan jawatan King Sing sebagai menteri.

Sehubungan itu, hari ini King Sing ketika membalas desakan tersebut menegur Akmal agar tidak merepek.

“Jika dia dapat menjadi seorang ahli politik yang baik untuk membantu negara, saya sangat menghargainya tetapi jika dia tidak tahu cara menjadi seorang ahli politik, tolong jangan cakap merepek.

“Jika anda tidak tahu keseluruhan cerita tentang apa yang sedang berlaku, jangan hanya mengikuti media sosial. Saya patut menuntut supaya dia meminta maaf kepada saya, beritahu dia itu,” katanya.

Sementara itu, Akmal berkata sekiranya benar wujud unsur rasuah seperti didakwa King Sing, Ahli Parlimen Bintulu itu sepatutnya boleh terus berhubung dengan Menteri Dalam Negeri, Datuk Seri Saifuddin Nasution Ismail dan membawanya ke dalam mesyuarat Kabinet.

“Bukan masuk dan marah sesuka hati pegawai yang sedang bertugas dan menuduh pegawai tanpa bukti yang kukuh. Mereka juga ada hati dan perasaan yang perlu dijaga,” katanya.

Beliau juga meminta agar pegawai Imigresen terlibat membuat laporan polis sekiranya tuduhan dilemparkan King Sing itu tidak benar bagi menjaga nama baik jabatan serta mengembalikan keyakinan rakyat.


Dua PPS banjir dibuka di Klang, paras air 2 daerah berjaga-jaga

Tiga stesen bacaan paras air Jabatan Pengairan dan Saliran (JPS) Selangor, sehingga jam 11 pagi ini (28 September 2022) merekodkan paras air berada pada status berjaga-jaga apabila ia melebihi paras purata laut.

Menurut laman sesawang InfoBanjir JPS, bacaan paras air di Stesen Taman Sri Muda, Klang ialah pada 4.42 m (berjaga-jaga) melebihi paras laut, berbanding, bacaan normal pada 2.8 m.

Tahap amaran di stesen itu ialah 4.7 m, manakala paras bahaya ialah 5 m.

“Manakala bacaan paras air di Bukit Changgang, Kuala Langat pula ialah 3.6 m berbanding 1.9 m (normal). Paras amaran bagi stesen itu ialah 3.8 m dan 4.2 m (bahaya).

“Bacaan paras air direkodkan Stesen Kampung Sungai Manggis di Kuala Langat pula ialah 2.36 m berbanding 0.5 m (normal. Paras amaran ialah 2.7 m dan 3.2 m (bahaya),” menurut rekod laman sesawang itu.

Sementara itu, dua pusat pemindahan sementara (PPS) dibuka di daerah Klang, susulan banjir di beberapa tempat di daerah berkenaan kerana air pasang besar bulan ini.

Jawatankuasa Pengurusan Bencana Daerah Klang berkata, PPS bagi mangsa banjir Kampung Delek Baru ialah Sekolah Rendah Agama Kampung Delek.

“Bagi mangsa banjir Kampung Sungai Sireh Tambahan, mereka akan ke Dewan Orang Ramai Kampung Sungai Sireh.

“Mereka yang terbabit boleh menghubungi wakil Majlis Pengurusan Komuniti Kampung atau terus ke PPS berkenaan,” menurut Facebook rasmi Pejabat Daerah Tanah (PDT) Klang, hari ini.

Pagi tadi katanya, penguat kuasa PDT Klang juga sudah membawa mangsa banjir di Kampung Sungai Sireh ke PPS berkenaan.

Sebelum ini, Pejabat Setiausaha Kerajaan Negeri Selangor mengeluarkan makluman berhubung paras air sepanjang September, berikutan air pasang besar.

Pada September ini, paras air laut tertinggi di Stesen Pelabuhan Klang dijangka pada 12 September iaitu 5.5 meter pada jam 7.18 pagi.

Menurutnya, pada 11, 13 dan 28 September pula, paras air 5.4 meter sekitar jam 6.42 pagi hingga 7.49 pagi.


Benarkan pengeluaran KWSP, gesa Gerakan kepada kerajaan

Kerajaan digesa membenarkan pengeluaran akaun Kumpulan Wang Simpanan Pekerja (KWSP) maksima RM10,000 atau 50 peratus kepada pencarum yang mempunyai wang simpanan kurang daripada jumlah tersebut.

Gesaan tersebut dibuat parti komponen Perikatan Nasional (PN), Gerakan yang mendesak kerajaan menimbang untuk membenarkan pengeluaran akaun KWSP bagi meringankan beban rakyat ketika ini.

Naib Presidennya, Baljit Singh berkata, pengeluaran KWSP ini serba sedikit dapat membantu rakyat dalam keadaan ekonomi yang membebankan rakyat dan tidak stabil pada masa ini.

Menurut beliau, inisiatif tersebut sekali gus dapat meringankan beban mereka dengan kenaikan harga barang keperluan seperti telur, minyak, ayam dan lain-lain barangan di pasaran.

“Realitinya masih ramai rakyat berharap pengeluaran KWSP dibenarkan lagi terutamanya kepada peminjam bank yang risau Kadar Dasar Semalaman (OPR) akan naik tahun ini,” katanya dalam satu kenyataan.

Baljit sehubungan itu, mencadangkan agar kerajaan berunding dengan KWSP bagi pengeluaran tersebut dengan syarat-syarat tertentu.

“Contohnya pencarum hanya boleh keluarkan RM10,000 maksima dan bagi pencarum yang kurang daripada jumlah tersebut hanya dibenarkan 50 peratus daripada jumlah baki sedia ada.

“Gerakan yakin dan percaya inisiatif ini sangat membantu rakyat untuk menjadi wang simpanan juga ekoran daripada kemungkinan berlaku gelombang kedua varian baharu Covid-19,” katanya.

Beliau menambah, permainan politik patut diberhentikan kerana pilihan raya sudah selesai dan sekarang adalah masa membantu rakyat.


47 kematian, kes aktif naik semula

Seramai 47 lagi pesakit Covid-19 meninggal dunia dalam tempoh 24 jam semalam, turun berbanding 63 kes yang dilaporkan pada Isnin.

Menurut data yang dikumpul laman Covidnow kendalian Kementerian Kesihatan (KKM) hari ini, jumlah itu menjadikan kumulatif kematian sebanyak 30,110, termasuk 6,087 pesakit yang meninggal dunia sebelum sempat diberi rawatan perubatan (BID).

Daripada jumlah kematian terbaharu itu, Kelantan merekodkan lapan kes menjadikan kumulatif di negeri itu sebanyak 1,131 kes, termasuk 246 kes BID.

Sehingga semalam negeri itu merekodkan 6,423 kes aktif, termasuk 4,922 pesakit yang menjalani kuarantin di rumah; 884 ditempatkan di PKRC; 576 dimasukkan ke hospital; dan 41 dirawat di unit rawatan rapi (ICU), dengan 21 daripadanya memerlukan alat bantuan pernafasan.

Sejak awal tahun lalu hingga semalam Kelantan mencatatkan 153,033 kes positif dengan 145,515 pesakit telah sembuh.

Sementara itu, Sabah pula merekodkan tujuh kematian; diikuti masing-masing lima di Melaka dan Selangor; dan masing-masing empat di Johor, Pulau Pinang, dan Sarawak.

Kedah dan Pahang pula masing-masing merekodkan tiga kes kematian; diikuti Terengganu (dua); dan masing-masing satu di Perak dan Kuala Lumpur.

Tiada kematian dilaporkan di Negeri Sembilan, Perlis, Labuan dan Putrajaya.

Sementara itu, jumlah kes aktif Covid-19 di seluruh negara melonjak semula daripada 67,986 kes pada Isnin kepada 68,625 kes semalam.

Daripada jumlah itu, 54,940 pesakit menjalani kuarantin di rumah; 7,529 ditempatkan di PKRC; 5,624 dimasukkan ke hospital; dan 532 pesakit dirawat di ICU dengan 266 daripadanya memerlukan alat bantuan pernafasan.

Sehingga semalam, negara merekodkan 2,591,311 kumulatif positif, sementara 2,498,345 pesakit telah sembuh.


Bekalan gandum tak terjejas

Bekalan tepung gandum negara dijangka tidak terjejas di sebalik larangan India mengeksport gandum susulan gelombang haba akibat cuaca panas terik.

Kementerian Perdagangan Dalam Negeri dan Hal Ehwal Pengguna (KPDNHEP) berkata, Malaysia mengimport 80 peratus biji gandum dari Australia dan selebihnya adalah dari Amerika Syarikat (AS), Kanada dan Ukraine.

“Justeru, larangan India mengeksport gandum susulan gelombang haba akibat cuaca panas terik tidak menjejaskan bekalan tepung gandum negara,” menurut KPDNHEP dalam catatan di Twitter hari ini.

Menurut kementerian itu, sebanyak 2,200 penguat kuasa KPDNHEP akan sentiasa membuat pemantauan bagi memastikan bekalan tepung bersubsidi dan tidak bersubsidi stabil di pasaran.

Ketua Pengarah Perdagangan Luar Negara di bawah Kementerian Perdagangan dalam satu pemberitahuan bertarikh 13 Mei memaklumkan India menghentikan eksport gandum berkuat kuasa serta-merta dalam usaha untuk meningkatkan keselamatan makanannya.

Eksport gandum ke negara lain hanya dibenarkan ‘atas kelulusan kerajaan India dan berdasarkan permintaan kerajaan mereka’.

India mengeksport tujuh juta tan metrik gandum bernilai kira-kira AS$2 bilion pada tahun kewangan 2021-22 dan separuh daripadanya dibeli oleh Bangladesh.

Laporan media baru-baru ini menyatakan pengeluaran gandum India tahun ini terjejas akibat gelombang haba selain negara itu juga berdepan peningkatan inflasi makanan berikutan harga komoditi global lebih tinggi.

Terdahulu beberapa pihak menjangkakan harga produk berasaskan gandum dijangka melonjak susulan tindakan India menyekat eksport bahan mentah itu ke pasaran global, termasuk Malaysia.

Langkah yang dilaksanakan bagi melindungi kepentingan pasaran domestik India itu juga dilihat menambah tekanan ke atas rantaian bekalan gandum global yang terjejas akibat krisis Russia-Ukraine.

Naib Pengerusi Gerakan Keadilan Monetari Malaysia, Prof Madya Dr Ahmed Razman Abdul Latiff berkata tindakan itu akan menyebabkan barangan tempatan berasaskan gandum akan menjadi lebih mahal, sekali gus boleh menyumbang kepada kenaikan kadar inflasi.

Berita berkaitan: India sekat eksport: Harga produk berasaskan gandum dijangka naik


Eropah lulus vaksin Moderna sebagai dos penggalak

Badan Kawal Selia Ubat-Ubatan Eropah (EMA) pada Isnin merancang meluluskan penggunaan vaksin Covid-19 Moderna sebagai dos penggalak kepada individu berumur 18 tahun ke atas, sekurang-kurangnya enam bulan selepas dos kedua.

Vaksin Moderna adalah vaksin penggalak Covid-19 kedua yang diluluskan oleh Kesatuan Eropah (EU).

Kelulusan itu diberikan apabila data kajian menunjukkan bahawa dos ketiga yang akan disuntik selepas enam ke lapan bulan setelah dos kedua mampu meningkatkan tahap antibodi individu dewasa yang semakin menurun.

Awal bulan lalu, EMA sudah meluluskan dos penggalak jenis vaksin Pfizer-BioNTech dan mencadangkan suntikan dos ketiga dari kedua-dua vaksin yang diluluskan itu kepada individu mempunyai sistem imun lemah.

EMA juga memberitahu bahawa perlaksanaan program vaksinasi masih kekal sebagai prerogatif badan penasihat yang menerajui program vaksinasi di setiap negara anggota Kesatuan Eropah (EU).

Ketika berdepan dengan kemelut untuk memulihkan ekonomi, mencegah penularan varian Delta dan mengurangkan sekatan dengan musim sejuk yang bakal tiba, beberapa negara anggota EU sudah mengambil langkah berjaga-jaga untuk melancarkan program suntikan dos penggalak sebelum EMA mengeluarkan garis panduan tersebut.

Terdapat banyak negara sudah mengambil pendekatan berbeza untuk memberikan suntikan kepada individu yang layak menerima dos penggalak itu.

EMA memaklumkan, risiko keradangan jantung atau kesan sampingan lain akibat suntikan dilaporkan jarang berlaku dan akan segara dipantau.

Sementara itu, pihak berkuasa Amerika Syarikat juga sudah meluluskan tiga jenis vaksin untuk dos penggalak Covid-19 iaitu Pfizer-BioNTech, Moderna dan Johnson & Johnson. – Agensi


Bila tarikh Bung, Zizie kena bela diri kes rasuah diketahui Selasa depan

Mahkamah Sesyen Kuala Lumpur akan menetapkan tarikh perbicaraan bela diri Timbalan Ketua Menteri Sabah, Datuk Seri Bung Moktar Radin dan isteri, Datin Seri Zizie Izette Abdul Samad, atas tuduhan rasuah berjumlah RM2.8 juta, pada Selasa depan (3 Januari 2023).

Peguam mewakili Zizie Izette, Datuk K Kumaraendran berkata tarikh itu akan diputuskan Hakim Rozina Ayob yang memerintahkan pasangan terbabit membela diri selepas mendapati pihak pendakwaan berjaya membuktikan kes prima facie terhadap mereka.

“Saya tidak tahu lagi bila prosiding bela diri itu. Saya akan hadir mahkamah pada 3 Januari depan dan di sana akan diputuskan tarikh terbabit. Saya juga ingin memaklumkan pihak pembelaan tidak membuat sebarang permohonan baharu menjelang pendengaran minggu depan,” katanya menurut BH.

Pada 9 Disember lalu, Bung Moktar yang juga Ahli Parlimen Kinabatangan dan Zizie Izette gagal menyemak keputusan Mahkamah Sesyen yang memerintahkan mereka membela diri terhadap tiga tuduhan rasuah.

Pesuruhjaya Kehakiman Mahkamah Tinggi, Datuk Azhar Abdul Hamid, dilaporkan membenarkan bantahan awal Timbalan Pendakwa Raya, Law Chin How terhadap permohonan semakan yang difailkan pasangan itu.

Pada 17 Oktober lalu, Chin How mengemukakan bantahan terhadap permohonan itu dengan alasan semakan berkenaan tidak sepatutnya difailkan melalui notis usul.

Kaedah pemfailan notis usul itu didakwa salah dan bertentangan Seksyen 35 serta 36 Akta Mahkamah Kehakiman 1964 dibaca bersama Seksyen 325 dan 326 Kanun Acara Jenayah.

Pada 2 September lalu, Bung Moktar, 64, diperintah membela diri atas tuduhan menerima rasuah RM2.2 juta dan RM262,500 sebagai dorongan mendapatkan kelulusan FELCRA untuk membuat pelaburan RM150 juta dalam unit amanah Public Mutual.

Bekas Pengerusi Bukan Eksekutif FELCRA itu didakwa menerima rasuah daripada perunding unit amanah Public Mutual Berhad, Madhi Abdul Hamid, melalui Zizie Izette di Public Bank cawangan Taman Melawati, antara jam 12.30 tengah hari hingga 5 petang, 12 Jun 2015.

Bung Moktar juga perlu membela diri atas tuduhan menerima suapan wang tunai RM335,500 daripada seorang lagi perunding unit amanah Public Mutual Berhad, Norhaili Ahmad Mokhtar, di bawah nama Zizie Izette atas sebab dan tempat sama pada 19 Jun 2015.

Zizie Izette, 44, pula diarah membela diri atas tiga tuduhan bersubahat dengan suaminya berhubung tuduhan sama di tempat, tarikh dan masa sama.

Seramai 30 saksi pendakwaan dipanggil memberi keterangan dalam perbicaraan kes yang bermula 2 Januari 2020.

Saksi dalam perbicaraan itu, termasuk bekas Menteri Kewangan II, Datuk Seri Ahmad Husni Mohamad Hanadzlah; bekas Pengurus Besar Pelaburan FELCRA, Adnan Yusof; Ahli Lembaga Pengarah FELCRA, Dr Habibah Suleiman dan dua perunding unit amanah Public Mutual Berhad.


AMANAH sokong gabungan PH-UMNO hadapi PRN enam negeri

Naib Presiden AMANAH Datuk Mahfuz Omar menyokong idea pembentukan gabungan politik Pakatan Harapan (PH) dengan Barisan Nasional (BN) untuk berdepan pilihan raya negeri (PRN), yang dijadual diadakan dalam beberapa bulan akan datang.

Sehubungan itu, beliau yang juga Pengerusi PH Kedah berharap pucuk pimpinan PH dan BN di peringkat nasional segera mencapai persefahaman berhubung perkara itu bagi mengelak kedua-dua gabungan bertembung sesama sendiri di enam negeri.

Enam negeri yang akan mengadakan PRN tahun ini ialah Kedah, Kelantan, Terengganu, Pulau Pinang, Selangor dan Negeri Sembilan.

“Saya bersetuju dengan pandangan banyak pihak (tentang pakatan politik PH-BN) memandangkan kita sudah pun membentuk Kerajaan Persekutuan.

“Adalah tidak bijak jika setiap parti komponen dalam PH dan BN memutuskan untuk pergi secara solo pada PRN. Sebarang pertembungan antara kedua-dua gabungan itu akan memberi isyarat yang salah dan boleh mencetuskan ketidakstabilan politik di peringkat Kerajaan Persekutuan.

“Justeru, perlu ada persefahaman yang kukuh antara PH dan BN di peringkat nasional,” katanya memetikmlaporan NST hari ini (3 Januari 2023).

Mahfuz berkata demikian sebagai mengulas kenyataan Pengerusi DAP Lim Guan Eng bahawa DAP dan BN akan mengambil bahagian dalam kerjasama di peringkat negeri bagi menghadapi PRN enam negeri.

“Perbincangan lanjut mengenai perkara itu akan diadakan semasa mesyuarat PH, melibatkan Pengerusinya Datuk Seri Anwar Ibrahim dan pemimpin tertinggi lain, pada minggu ketiga bulan ini, sebelum Tahun Baharu Cina.

“Sebarang perbincangan mengenai pilihan raya negeri dan sebarang bentuk kerjasama (antara PH dan BN), biarlah diumumkan selepas mesyuarat dan selepas keputusan bersama dibuat,” katanya semalam.

Mahfuz menambah buat masa ini PH Kedah masih menunggu arahan lanjut daripada kepimpinan nasional berhubung kemungkinan gabungan pilihan raya PH-BN.

“Buat masa ini kami belum diberitahu mengenai hala tuju pakatan yang mungkin berlaku tetapi secara peribadi saya mengadakan pertemuan santai dengan Pengerusi UMNO Kedah Datuk Seri Jamil Khir Baharom untuk meneroka persefahaman bersama mengenai PRN yang akan datang,” katanya.

Penggal Dewan Undangan Negeri semasa bagi enam negeri berkenaan akan tamat pada Julai.

Kedua-dua, Menteri Besar Kedah Datuk Seri Muhammad Sanusi Md Nor dan Ketua Menteri Pulau Pinang Chow Kon Yeow, sebelum ini menyatakan hasrat mereka supaya pilihan raya negeri diadakan serentak.


Hari ini kita menang, cukai pintu dihapuskan, lesen perniagaan hapus: Azmin

Isu kebajikan rakyat Selangor menjadi keutamaan sekiranya kerajaan Perikatan Nasional (PN) terbentuk selepas Pilihan Raya Negeri (PRN) pada 12 Ogos nanti, kata Datuk Seri Mohamed Azmin Ali.

Pengerusi PN Selangor itu berkata antara tawaran yang akan dibuat kepada warga Selangor selepas PRN nanti adalah antaranya langkah untuk menghapuskan cukai pintu dan lesen perniagaan kepada peniaga-peniaga kecil yang sebelum ini pernah dilaksanakan ketika dibawah pentadbirannya semasa menjadi Menteri Besar.

“Hari ini kita menang, Insya-Allah cukai pintu dihapuskan, lesen perniagaan hapus… tapak-tapak perniagaan pasar malam, pasar tani, pasar minggu, peniaga-peniaga tidak perlu bayar.

“Dan untuk Selangor utara, ada lima daerah, Sabak Bernam, Sungai Besar, Tanjung Karang, Hulu Selangor dan Kuala Selangor… tidak perlu lagi bayar parking di semua tempat letak kereta,” kata Azmin semasa ceramah berkelompok di pusat bandar Taman Melawati malam tadi.

Menurut Azmin, tawaran tersebut sudah dibincang dengan Pengerusi PN, Tan Sri Muhyiddin Yassin yang bersetuju untuk memasukkan ke dalam tawaran manifesto yang akan dibentang pada Jumaat ini.

Jelasnya, banyak rungutan diterima warga Selangor terhadap kerajaan negeri Pakatan Harapan (PH) selama lima tahun memerintah negeri tersebut yang tidak prihatin dengan nasib peniaga kecil, malah terpaksa berdepan saman parking yang banyak.

“Zaman saya dulu, kita hapuskan cukai pintu… Betul? Saya hapuskan lesen perniagaan, peniaga-peniaga tak payah (bayar), sekarang? saman.

“Saya pergi Tanjong Karang baru-baru ini, penduduk complaint (mengadu) lambat lima minit kena saman,” katanya lagi.

Selain itu, Azmin juga berjanji khairat kematian sebanyak RM2,500 akan diberikan semula penduduk Selangor selepas ini.

“Hari ini kita menang, kalau ada ahli keluarga meninggal, saya akan beri semula RM2,500,” katanya lagi.

Tidak ketinggalan, Azmin juga berkata air percuma juga akan diberikan kepada penduduk Selangor seperti yang pernah dilakukan oleh pentadbiran terdahulu.

Untuk rekod, PN Selangor akan membentangkan ke semua tawaran manifesto mereka pada Jumaat ini.


Enam stesen LRT diberhentikan operasi, baiki landasan

Operasi perkhidmatan Transit Aliran Ringan (LRT) di enam stesen LRT laluan Ampang/Sri Petaling, melibatkan stesen Bandaraya, Sultan Ismail, PWTC, Titiwangsa, Sentul dan Sentul Timur, akan diberhentikan bermula 2 April ini.

Penutupan sementara itu bagi memberi laluan kerja-kerja membaiki landasan yang rosak.

Rapid Rail Sdn Bhd dalam kenyataan hari ini, memaklumkan ia dihentikan kerana tren digunakan untuk perkhidmatan di antara stesen Bandaraya ke stesen Sentul Timur, tidak dapat lagi memenuhi kriteria pengoperasian yang ditetapkan dan terpaksa dikeluarkan perkhidmatan atas faktor keselamatan, menurut laporan Bernama.

“Ia susulan daripada kejadian kerosakan struktur dan landasan berhampiran stesen LRT Bandaraya, yang menyebabkan tren tidak dapat kembali ke Depoh LRT di Ampang untuk menjalani kerja-kerja penyelenggaraan sejak 27 Jan lepas.

“Bagi menampung keperluan dan melancarkan perjalanan penumpang yang terjejas, pihak Rapid Rail akan menyediakan perkhidmatan bas ekspres percuma LRT 13 dan LRT 14 bermula Ahad ini, sebagai tambahan kepada perkhidmatan bas LRT 11 sedia ada,” menurut kenyataan itu.

Kenyataan itu memaklumkan kesemua perkhidmatan bas itu akan beroperasi melibatkan 40 buah dan kekerapan antara 10 dan 15 minit pada waktu puncak, bergantung kepada keadaan trafik semasa.

Di samping itu, Rapid Rail Sdn Bhd turut memaklumkan bermula 2 April ini juga, perkhidmatan bas LRT 9 dan bas LRT 10 akan ditamatkan.

“Bagi melancarkan perjalanan, semua perkhidmatan bas ini akan menggunakan laluan bas khas yang disediakan.

“Rapid Rail memohon maaf di atas segala kesulitan yang dihadapi oleh penumpang. Kami berterima kasih dan menghargai kesabaran penumpang,” menurut kenyataan Rapid Rail itu.


‘No DAP’ hanya strategi PRU, kata Zahid setelah sertai kerajaan PH

Setelah melihat gelombang kebangkitan rakyat yang menolak UMNO dalam Pilihan Raya Umum Ke-15 (PRU-15) lalu, presiden parti tua itu Datuk Seri Ahmad Zahid Hamidi, mendakwa ‘No Anwar, No DAP, No Bersatu’ hanyalah strategi untuk menghadapi pilihan raya.

Kenyataan itu dilihat untuk mengambil hati akar umbi UMNO yang telah kecewa apabila parti mereka memberi kerjasama kepada Datuk Seri Anwar Ibrahim dan DAP untuk menubuhkan Kerajaan Persekutuan.

Zahid juga membuat kenyataan bahawa ‘No Anwar, No DAP, No Bersatu’ hanyalah strategi PRU setelah membawa 27 ahli Parlimen UMNO memberi sokongan kepada Anwar dan DAP, dengan dia sendiri bakal dilantik Timbalan Perdana Menteri I (TPM I).

Bagaimanapun, ramai yang melihat kenyataan beliau semalam mendedahkan kebodohan ‘strategi’ parti itu yang akhirnya memakan diri sendiri, apabila Barisan Nasional hanya menang 30 daripada 191 kerusi Parlimen yang ditandinginya, selain kalah semua kerusi di Dewan Undangan Negeri (DUN) Perlis.

Bagi DUN Perak pula, UMNO hanya menang lapan daripada 59 kerusi DUN, sementara di Pahang parti itu setakat ini memiliki 15 daripada keseluruhan 42 kerusi DUN.

Sebelum ini, akar umbi meletakkan kepercayaan sepenuhnya bahawa parti mereka tidak akan bekerjasama dengan Pakatan Harapan (PH) pimpinan Anwar, dan DAP, setelah Perhimpunan Agung UMNO (PAU) sebulat suara menerima ketetapan ‘No Anwar, No DAP dan No Bersatu’.

Namun, apa yang berlaku sebaliknya ahli UMNO ditipu hidup-hidup apabila selepas PRU-15 lalu, UMNO hanya menang 30 kerusi Parlimen dan kemudian Zahid membawa parti itu menerima Anwar dan DAP.

Kemudian, semalam, Zahid berkata bahawa prinsip ‘No Anwar, No DAP dan No Bersatu’ adalah hanya untuk berdepan PRU-15, dan ianya tidak terpakai selepas pilihan raya.

Kasihan ahli UMNO yang percaya kepada apa yang dikatakan Zahid ketika itu.

Dan sekarang, setelah dia berasakan bangsa Melayu-Islam telah menolak UMNO, Zahid mengatakan prinsip ‘No Anwar No DAP dan No Bersatu’ hanya strategi pilihan raya.

Strategi yang makan diri sendiri apabila UMNO hanya menang 27 kerusi sahaja – paling buruk dalam sejarah parti itu.

Apapun yang dikatakan oleh Zahid sekarang ini, ahli UMNO kini tidak lagi percaya kepadanya. Pengundi putih UMNO kini sudah berpatah arang setelah berkali-kali ditipu oleh pimpinan atasan.

Akar umbi di kampung sekarang ini berjalan tunduk, malu untuk mengangkat kepala kerana tertipu.

Kata Zahid apa yang berlaku dalam arena politik negara hari ini tidak akan menghilangkan identiti UMNO yang tetap tidak berubah objektif penubuhan parti iaitu sebagai wadah perjuangan orang Melayu dan Islam bagi memperkasa kemajuan bangsa.

Objektif penubuhan UMNO sudah lari. Parti tua itu bukan lagi wadah perjuangan orang Melayu dan Islam. Seperti kata Tun Abdul Hamid Mohamad bahawa UMNO hanya mementingkan diri dan parti, lebih utama daripada perpaduan ummah. Kepentingan orang Melayu/Islam dan negara, tidak dipedulikan.

Bekas Ketua Hakim Negara itu juga berkata:

“Biar apa pun, saya merasa tertipu. Saya sudah tidak percaya kepada pemimpin-pemimpin UMNO lagi. Selamat tinggal UMNO.”

Setelah apa yang dialami UMNO pada PRU-15 lalu, kini semakin ramai yang mendesak Zahid meletak jawatan. Sesetengah pemimpin atasan UMNO pula berpendapat Zahid tidak perlu berundur.

p/s: Kita berasakan Zahid tidak perlu meletak jawatan. Dia sewajarnya perlu terus memimpin parti itu sehingga PRU-16 akan datang supaya UMNO boleh ditalkinkan.

Ketua Pengarang
Agenda Daily